Franco diktadorea Ugaon izan zenekoa…

Gaur hasi dituzte Franco diktadorearen gorpuzkiak 44 urtez egon diren Erorien Haranetik ateratzeko lanak. Hitzordua aprobetxatuta, Iñaki Garcia Uribe ugaotarrak eta bere aitak, Javi Garcia Rodrigok egindako historialari lana ekarri nahi izan dugu gogora. 1964an diktadoreak Ugaon egindako agerraldiaren inguruko argazki bilduma egin zuen Javi Garciak, eta Iñaki Garciak une hura azaltzen duen idatzia landu du. Ondorengo lerroetan laburbildu dugu lan hori:

“1964ko ekainaren 18an, Francisco Franco diktadorearen segizioa Ugaon izan zen. Jendetzak hartu zuen herrian, bere Dodge beltz blindatuarekin egun hartan zeharkatu zituen gainontzeko herrietan gertatu bezala. Bilboko “askapenaren” 27. urteurrenaren bezpera zen (1937ko ekainaren 19a). Bizkaiko hiriburuan diktadorearekin bat egin zenekoa gogoratzeko mezak, desfileak, ospakizunak eta omenaldiak egin zituzten. Horrez gain, Francoren segizioak efemeridea baliatu zuen Bizkaiko labe garaiak bisitatzeko, baita Otxarkoaga auzoaren inaugurazio ofiziala aprobetxatuz omenaldi herrikoi eta propagandistikoa egiteko. Hori guztia erregimeneko NO-DO albisteetan kontatu zuten.

Ugaoko herritarrak 1964. urtean, Francoren segizioaren zain / Javi Garcia

Diktadorearen segizioa igaro ondoren, jai-ekitaldiak ospatu zituzten Ugaon: trakak eta petardoak erre zituzten hiribilduaren “askapen berezia” ospatzeko. Ekainaren 18an “askatu” zuten Ugaon, Bilbo baino egun bat lehenago. ”Javi el del Estanco” -k ateratako argazki eder eta argitaragabeek horren fede ematen dute. Nire aita.

Trakak eta petardoak, herriko plazan / Javi Garcia

Aspaldi atera nituen argazki horiek CAPXULAR artxibotik, formatu handiko negatiboetan, eta errebelatzera bidali nituen. Horiek argitaratzeko testu txiki bat idatzi nuen, eta Ugaoko orduko aldizkari bakarrera bidali nituien. Esan zidaten ezin zirela argitaratu, “albiste politikoa” baitzen. Erantzunarekin harrituta geratu nintzen, eta konturatu nintzen Gerra Zibila hasi eta 80 urtera oraindik ere ezkutatzen den gertaera bat dela. Egunkari batera bidali nituen ere baina honek ez zidan erantzun ere egin. Aitak ateratako irudiak ni jaio baino 14 hilabete lehenago hartuta daude. Badirudi 1964. urtea oso urrutiko garaiak direla, baina ez, 53 urte baino ez gaituzte egun horretatik dira aldentzen.

Franco, San Romango gaina zeharkatzenb, Dodge blindatu beltzea / Javi Garcia

Argazkietan, Franco “San Romango gaina” zeharkatzen ikus dezakegu, Arrankudiagatik eta Arrigorriagako bidetik. Bidea ez zen Ugaoko hiribilduaren erditik pasatzen, eta, beraz, ia herri osoa igo zen pasabidea ospatzera. Batzuk etxean ezkutatu ziren, baina beste batzuk bila ibili ziren. Ikastetxe publikoan jai eguna izan zuten eta Espainiako banderatxoa eman zieten ikasleei, hauek lau haizetara altxa zitzaten.

Ikastetxe publikoan jai eguna izan zuten egun hura / Javi Garcia

Argazkietan ageri den forjaketa “Talleres de Miravalles” k egin zuen, doan. Su artifizialekin amaitu zen eguna, herriko plazan”.


Akatsa zuzenduta, Esnaola Gipuzkoako txapeldun

Gipuzkoako Sega Txapelketako finala Juanjoxe Lizasok irabazi zuen 13 kiloko aldearekin. Esnaolaren fardo bat zenbatzea ahaztu zitzaien, hortaz, akatsa zuzenduta Esnaola izango litzake garaile

Uztailaren 13an Gipuzkoako Sega Txapelketako finala jokatu zen Aiako belardietan. Final estua izan zen, 13 kiloko aldearengatik izendatu baitzen Juanjoxe Lizaso garaile. 2.768 kilo bildu zituen Lizasok, eta Igor Esnaolak, 2.755.

Epaimahaiak argitara eraman duenez ariketa aritmetiko oker bat egon zen finalean, hau da, Esnaolak moztutako belar kopurua ez zuten ongi kontatu. Fardo bat kontatzea ahaztu zitzaien. Euskadi Irratiko Faktoria saioan Esnaola segalariak esan duenez egindako akatsa zuzenduko dute, horrek ekar ditzaken ondorio guztiekin. Akatsa zuzenduta Igor Esnaola izango da Gipuzkoako Sega Txapelduna, Lizaso baino 97 kilo gehiago ebakita.


Israelek 24.000 etxebizitza eraikitzeko planak geldiarazi ditu Zisjordaniako kolonietan

PANek negoziazioak etetarekin ohartarazi eta AEBek azalpenak eskatu ondoren erabaki du Netanyahuk egitasmoa uzteaIsraelgo lehen ministroak Etxebizitza ministroari egotzi dio erantzukizun guztia

Benjamin Netanyahu Israelgo lehen ministroak gibelera egin du, eta Zisjordaniako kolonietan etxebizitza gehiago eraikitzeko azken plana bertan behera utzi du. Erabakiak polemika sortu du Israelen. Herenegun, gobernuz kanpoko erakunde batek planaren berri eman ondoren, PAN Palestinako Aginte Nazionalak elkarrizketak bukatuko zituela ohartarazi zion Israeli, eta AEBek beraiek, Tel Aviven asmoa kritikatzeaz gain, «azalpen bat» eskatuko ziotela adierazi zuten; 24 ordu geroago, Netanyahuk erantzukizun oro ukatu, eta bere Etxebizitza ministroari egotzi dio plana bere kabuz egin nahi izatea, nahiko adierazpen gogorrekin.

«Lege aldetik eta praktikoki, zentzugabeko pauso bat da», adierazi du Netanyahuk. «Ekintza horrek inongo beharrik gabe gatazka sortzen du nazioartearekin, noiz eta nazioarteko elementuak konbentzitu nahian gabiltzanean Iranekin akordio hobe bat egin dezaten». Adierazgarria, Israelgo lehen ministroak kezka nagusia nola adierazi duen Irango programa nuklearrarekin eta ez palestinarrekiko elkarrizketekin. Joan den astean elkartu ziren munduko potentzien 5+1 Taldea eta Iran programa nuklearraren inguruko akordio bat erdiesteko. Ez zuten lortu, baina Netanyahuk hagitz gogor kritikatu zituen akordiorako proposamenak. Hainbat hedabidek argitaratutakoaren arabera, AEBen eta Israelen artean tirabira handiak sortu dira, Tel Avivek ez baititu Iranen aldetik behar bertzeko bermeak ikusten, eta mehatxu militarra gogor mantentzearen alde dago.

Etxe Zuriak, ordea, bide diplomatikoa hobetsi du Irango auzian, eta israeldarren eta palestinarren artean ere elkarrizketak berrekiteko bitartekaritza lanean ari da. PAE Palestina Askatzeko Erakundeak eszeptizismo handia erakutsi du elkarrizketekin, bertzeak bertze, bere eskakizun oinarrizkoenetako bat, Israelek kolonietan eraikitzeari uztea, ez delako bete.

Peace Now erakundeak azken planaren berri eman ondoren, Saeb Erekat PAEko negoziatzaile buruak erran zuen Israelek gibelera egin ezean «bake prozesuaren bukaera formal bat» ekarriko zukeela horrek. Jen Psaki AEBetako Estatu Departamentuko bozeramaileak, berriz, adierazi zuen Washingtonek ez duela onartzen «kolonietan jarduerekin jarraitzeko legitimazioa». Eta biharamunean, Netanyahuk plana gelditzeko agindu du.

Lehen ministroak Uri Ariel Etxebizitza ministroa egin du erantzule. Juduen Etxea eskuin muturreko alderdiko kidea da Ariel. Parlamenturako hauteskundeetan laugarren indarra izan zen iragan urtarrilean —botoen %9rekin—, eta arrakasta handia izan zuen kolonoen artean. Ariel bera kolonoa da.

Elkarrizketei eutsiko die PAEk

Zisjordanian 20.000 etxebizitza eraiki nahi zituen Israelek, eta Jerusalem ekialdean bertze 4.000. Gibelera egin ondoren, ez dirudi elkarrizketak etengo direnik, baina egoera onean izatetik urruti daude. Hagitz urruti. Horren adierazle, PAEko negoziatzaileek dimisioa ematea erabaki dute. Mahmud Abbas PAEko buruak jakinarazi dio Egiptoko CBC kateari. Hala ere, prozesuari eutsiko diotela erran du Abbasek, «itzultzeko konbentzitzen baditugu, edo bertze talde batekin bertzela». Erekat da negoziatzaileen buruzagia, baina atzo ez zuen argitu nahi izan kargua utzi ote duen.

Israelgo iparraldean, berriz, 16 urteko mutil palestinar bat atxilotu zuten atzo, autobus batean soldadu israeldar bat labankada batez hiltzea egotzita. Maan agentziaren arabera, mutilaren aita eta anaia ere atxilotu zituzten ondoren; Israelen lehena, lantokian, eta Zisjordaniako Bir al-Baxa herrian bigarrena. Aita eta anaia ospitaleratu zituztela dio agentziak, atxilotzerakoan zauritu zituztelako. Haien herria «gune militar itxi» deklaratu zuten.


Xala eta Eugi partida irabaztera aterako dira larunbatean

Eskuz Banakako Txapelketaren finalerdietako bigarren saioko lehen partida jokatuko dute larunbatean Patxi Eugik eta Ives Salaberria Xala-k, Iruñean, eta ordurako pilotak aukeratu dituzte, gaur. Biek ere pilota biziak aukeratu dituzte; Xalarenak apur bat biziagoak.

Bientzat hil ala bizikoa izango da larunbateko partida, biek ere puntu beharra baitute. Eugik ezin izan zuen lehen partida jokatu, gaixo jarri zelako, eta Xalak berriz galdu egin zuen Irujoren kontra. Beraz, biek behar beharrekoa dute partida honetako puntua.

Eugik osatuta dagoela esan du, eta asko entrenatzerik izan ez badu ere lehen partidan bezalako konfidantzarekin dagoela. Hala ere, partida ez dela erraza izango esan du, Xala pilotari osoa delako.

Xalak, berriz, partida irabazi nahi badu Irujoren kontra jokatu zuenean egin zituen hutsak zuzendu beharko dituela adierazi du. Eugi ondo egongo delakoan dago, eta kontuz ibili beharko duela.


Inauterietako kartela aurkezteko epea, abenduaren 10era arte

Dagoeneko zabalik dago epea, 2019ko inauteriak iragartzeko kartel lehiaketan, proposamenak aurkezteko. Deialdia egin du Hernaniko Udalak, eta abenduaren 10eko eguerdiko 14:00ak arte aurkeztu daitezke lanak, Biteri kultur etxean; kartazal itxian, eta sinadurarik gabe.

32 zentimetroko altuera eta 48ko zabalera izan behar dute lanek, eta formatu digitalean aurzkeztu behar dira ezinbestean, 300 ppp erresoluzioan eta CMYK erako koloretan; aukera dago, digitalarekin batera, paperean edo kartoi-luman ere aurkezteko. Hernaniko Inauteriak 2019 izenburua izan behar du kartelak.

Proposamenak jasota, Inauterietako Jai Batzordeak egingo du aurreneko aukeraketa bat; herritarrek bozkatuko dute gero, abenduaren 12tik 26ra, Biterin edo internet bidez; eta Kultura Batzordeak berretsi ondoren, abenduaren 28an jakinaraziko da irabazlea.

600 euroko saria, irabazleak

Aukeratutako kartela izango da, datorren urteko inauteriak iragartzeko erabiliko dutena; eta lan horren egileak sari potoloa jasoko du: 600 euro.


'Edukiak entzun, ikusi, irakurri eta ukitzeko modua ematen du TTAP-ek'

Eduki multimedia eta interaktiboa ezaugarri dituen 'TTAP' aldizkariaren Nafarroako edizioak hasi du bere bidea. Juan Kruz Lakasta koordinatzaileak eman ditu xehetasunak.

Duela urte bete Bizkaian eta Gipuzkoan hasitako bidean beste urrats bat egin du TTAP aldizkari digitalak Nafarroako aldizkaria martxan jarrita. Oier Sanjurjo Osasunako kapitainari egindako elkarrizketa argitaratu dute aurreneko alean, Anabel Arraizaren eskutik. Gailu mugikorretatik kontsumitzeko pentsatuta dago TTAP aldizkaria, eta Juan Kruz Lakasta Nafarroako koordinatzaileak eman ditu xehetasunak 'Mezularia'n.


Kataluniako Kros Unibertsitarioa irabazi du Jone Zabaletak

Jone Zabaletak (Azkoitia, 1998) Kataluniako Kros Unibertsitarioa irabazi zuen joan den igandean, abenduak 2, Tortosan (Katalunia). Bigarren sailkatuari 41 segundoko tartea atera zion Zabaletak helmugan.

«Lasterketa ona» egin zuen azkoitiarrak, eta bakar-bakarrik osatu zuen 4.500 metrotako lasterketa. 16 minutu eta 22 segundo behar izan zituen ibilbidea burutzeko, eta bigarren sailkatuari 41 segundoko tartea atera zion Zabaletak amaieran. 2018-2019 ikasturtean Kataluniako Unibertsitatean matrikulazioa egindako ikasleek, unibertsitateko irakasleek eta kudeaketa taldeko kideek partu hartu dute lasterketan. Herritik Lleidara (Katalunia) joan zen Fisioterapiako eta Jarduera Fisikoaren eta Kirolaren Zientzietako gradu bikoitza egitera.


Xabi Garate oriotarretan azkarrena Zarauzko Triatloian

Igeriketako proba kendu egin behar izan zuten marmoka asko zebilelako uretan

Ekainaren 8an izan zen Zarauzko Triatloia. Proba azkenean bi kiroletara mugatu zen, korrika eta bizikletaz, uraren tenperatura eta zegoen marmoka kopurua arriskutsuak izan zitezkeelako kirolarientzat.

Probako irabazleak Eneko Llanos eta Catriona Morrison izan ziren. Orioko eta Aiako parte hartzailerik ere lehiatu zen eta hauek izan ziren haien denborak:

26. Xabi Garate 4:08:0069. Gotzon Iruretagoiena 4:18:59153. Zigor Saizar 4:32:25237. Iñigo Del Hoyo 4:44:21295. Andoni Iruretagoiena 4:54:14308. Aitor Hoyos 4:57:28363. Maite Uranga 5:18:52

Lasterketako argazkiak ikusteko, berriz, klikatu hemen


Osasuna luzapenean sailkatu da Espainiako Kopako final-zortzirenetarako

Nafarroako taldea 2-0 hasi da galtzen Recreativo Huelvaren aurka, baina lehenbizi, gai izan da partidako azken minutuetan berdintzeko, eta gero, luzapenean, irabazteko

Ederki sufritu zuen Osasunak Espainiako Kopako aurreko kanporaketan Haro kanporatzeko. Azken minutuetan lortu zuen helburua, gogotik sufrituta. Bada, gaur, are eta gehiago sufritu du Recreativo Huelva kanporatzeko, luzapena jokatu behar izan baitu final-zortzirenetarako sailkatzeko.

Gorritxoei berehala jarri zaie maldan gora neurketa, hamabigarren minutuan sartu baitu etxeko taldeak lehen gola. Osasunako jokalariek ez dute asmatu baloia euren areatik urruntzen, eta Morcillok aldaratzea jaso du, eta jaurtiketa ona eginda sartu du gola. Euren burua arriskuan ikusita, gora egin dute nafarrek, eta arriskua sortzen hasi dira. Baina ez dira fin aritu ate aurrean. Hori gutxi balitz bezala, berdinketak gertu zirudienean beste huts bat egin dute defentsan, eta larrutik ordaindu dute. Korner batean, Juan Perezek ez du baloia jaso, Unai Garcia baloia urruntzen saiatu da, baina haren jaurtiketak Roncaglia jo du, eta baloia sareetara joan da. Gol horrek min handia egin dio Osasunari, lehen zatia amaitzear baitzen.

Bigarren zatiaren hasieran, gorritxoek estu hartu dute Recreativo. Baina alferrik. 64. minutuan, Jagoba Arrasatek Nacho Vidal, Brasanac eta Chimy Avila zelairatu ditu kolpe batez, eta horrek astindua eman dio neurketari, batez ere aurrelari argentinarraren jardunak. Zelairatu bezain laster hasi da min egiten. Azkar jaso du Osasunak nagusitasun horren saria. 76. minutuan, Brasanacek gol ederra sartu du buruz. Zazpi minutu geroago jaso du Avilak bere lanaren ordaina. Baloia jaso du area barruan, buelta eman, eta binakoa sartu du. Hamar minutu eskas falta ziren, eta gertu zirudien garaipenak. Baina gorritxoek ez dute hirugarrena egin, eta luzapenera joan da norgehiagoka.

Denbora kontua zirudien Osasunak hirugarren gola sartzeak eta emaitzari buelta emateak. Baina kostatu zaio. Izan ere, luzapenaren lehen zatian nagusi izan eta hainbat aukera izan arren, ez da gai izan gola sartzeko. Bigarren zatian lortu du helburua, 111. minutuan. Iñigo Perezek gol ederra sartu du urrutiko jaurtiketa bati esker, eta garaipena eta sailkapena eman dizkio Osasunari.


Portugalek diru gehiago jasoko du, troikaren azterketa gaindituta

Duela urtebete jasotako 78.000 milioi euroko finantza erreskatearen laguntza zati berri bat jasoko du, 4.000 milioi eurokoa, alegia.

Portugalgo Gobernuak jakinarazi duenez, troikak ezarritako laugarren azterketa gainditu du, hori dela eta, herrialdeak 4.000 milioi euroko diru-laguntza zati berria jasoko du.

Vitor Gaspar Portugalgo Finantza ministroak esan duenez, troika osatzen duten hiru erakundeek ( Europako Batzordeak, Nazioarteko Diru Funtsak eta Europako Banku Zentralak) finantza laguntza eman ahal izateko exijitzen dizkioten eskakizun guztiak betetzea lortu du herrialdeak.

Ministroak azpimarratu duenez, Lisboa 2011ko maiatzean troikarekin hitzartutakoa betetzen ari da eta azken azterketa honi begira ezarritako helburu guztiak betetzea lortu dute.

Halaber, Gasparrek herrialdea "atzeraldiaren espiralean" sartu izana ukatu du.

Hala, 2012ko aurreikuspen ekonomikoek BPG % 3 eroriko dela iragartzen duten arren, datorren urtetik aurrera hazkuntza ekonomikoa gauzatuko den itxaropena agertu du.


PSOEko batzorde kudeatzaileak diziplina hautsi zutenak aldendu ditu

Talde diziplina hautsi eta Rajoyren inbestidurari ezetz esan zioten diputatuak zigortu egin ditu PSOEko batzorde kudeatzaileak.

Rajoyren inbestiduran talde diziplina hautsi zuten diputatuak zigortu egin ditu PSOEko batzorde kudeatzaileak. Pedro Sanchezekin leial jokatu zutenak PSOEk Diputatuen Kongresuan duen Talde Parlamentarioaren zuzendaritzatik kanpo utzi ditu. Ondorioz, Meritxell Batet PSCko ordezkariak hutsik utzi du PSCren jesarlekua. Dena den, beste batzuek orain arte zuten karguarekin jarraituko dute; Margarita Robles Justizia Batzordeko kideak, esaterako.

Halaber, Susana Sumelzo Nazioarteko Garapenaren koordinatzaileak (PSOEren diziplina hautsi zuen, Rajoyren inbestidurari ezetza emanez) bere kargua utzi behar izan du. David Serrada PSOEko diputatuak hartuko du kargu hori.

PSOEko batzorde kudeatzaileak duela hiru aste egin zuen azken bilera. Alabaina, Kongresuko zein Senatuko Talde Parlamentarioaren zuzendaritzan aldaketak egiteko, ostegun honetan bildu dira berriro. Mario Jimenez batzorde kudeatzailearen bozeramaileak jakinarazi duenez, “konfiantza eta gaitasunarekin lotutako irizpideak“ berritzeko asmoz bildu dira, baina horren “osaketan aldaketa sakonik egiteko asmorik gabe”.

Zehazki, bozeramailearen ondoko diputatuak eta zuzendaritzako kide batzuk aldatu dituzte. Ondorioz, Sofia Hernanz Balearretako diputatua (Jose Muñoz valentziarra jarri dute horren ordez) eta Meritxell Batet PSCko ordezkaria alde batera utzi dituzte.

Halaber, bozeramaile kargua zuten eta Pedro Sanchezekin leial jokatu zuten bost diputatuetatik, Sumelzo bakarrik ordezkatu dute. Ildo horretatik, Manuel Cruz (Hezkuntza eta Kirol Batzordearen bozeramailea), Mercé Perea (Toledoko Ituneko Akordioen Jarraipen eta Ebaluazio Batzordearen bozeramailea) eta Joan Ruiz (Desgaitasunen alorreko Politika Integralen Batzordearen bozeramailea) beren karguekin jarraituko dutela berretsi du PSOEko batzorde kudeatzaileak.

Halaber, Margarita Robles eta Zaida Cantera independenteek (Justizia Batzordeko kidea eta Bide Segurtasunerako eta Mugikorasun Iraunkorrerako Batzordeko presidenteordea, hurrenez hurren) orain arte zituzten karguekin jarraituko dute. Alabaina, Canterak Defentsan zuen bozeramaile ondokoaren kargua galdu du, orain Adriana Lastraren esku geratu baita (Rajoyren inbestiduran abstentzioa bozkatu zuen).

Beste alde batetik, Vicente Alvarez Areces Senatuaren bozeramailea izaten jarraituko da, eta Matilde Valentin Taldearen idazkari nagusia izango da. Era berean, Francisco Menacho, Francisco Martinez Aldama, Rosa Aldea Gomez eta Begoña Nasarre Oliva bozeramaile ondoko karguekin jarraituko dute.

Gainera, PSOE eta PSCren arteko batzorde kudeatzaileak iraganean (2013an, Kataluniako independentziari buruzko galdeketak bien arteko harremanak mugan jarri zituenean) bien arteko negoziaketetan parte hartu zuten bi alderdikide izendatu dituzte berriro: Elena Valenciano eta Antonio Balmon.


Bertso pilota ekimena emakumeek egingo dute igandean

Intxaur frontoian izango da hitzordua datorren igandean 17:00etan hasita.

Bertsotan Oihana Iguaran eta Amaia Agirre ariko dira eta pilotan berriz Janire San Sebastian, Itxaso Erasun, Anne Maiza eta Irati Otaegi. Emakumeen Nazioarteko Egunaren bueltan antolatutako ekimena izango da datorren igandekoa.


Donostia Hiriko bigarren finalerdia gaur

Irujo eta Zubieta izango dira faborito, baina Bengoetxea VI.a eta Beroiz ezustekoa ematen saiatuko dira

Donostia Hiria Torneoko bigarren finalerdia gaur jokatuko da, Atano III.ean (17:15, Nitro). Irujo eta Zubieta Bengoetxea VI.aren eta Beroizen kontra ariko dira, eta ikusmin handia piztu du norgehiagokak. Aspekoek oso bikote indartsua osatzen dute, teorian enpresako aurrelaririk onena atzelaririk sendoenarekin ariko baita. Asegarcekoak, baina, sasoi onean daude aspaldian, eta faborito ez izan arren, ustekabekoa ematen ahaleginduko dira.

Lau pilotarien artean, Bengoetxea VI.a da bakarra Donostian irabaztea zer den dakiena. Birritan lortu du titulua leitzarrak, eta bietan, Barriola herrikidearekin. Lehen aldiz 2007. urtean igo zen podiumaren gorenera, Titin III.ari eta Eulateri 22-11 irabazita. Iaz, berriz, Xala eta Apraizi irabazi zieten, 22-11. Neurketa 14-11 zegoela min hartu zuen Lekuinekoak, eta aldageletara erretiratu behar izan zuen. Guztira bost aldiz hartu du parte Donostiako Torneoan Bengoetxea VI.ak, eta lau final jokatu ditu.

Irujok, Zubietak eta Beroizek, berriz, ez dakite oraindik zer den hori. Iberokoak hiru aldiz jokatu du, eta behin ere ez du lortu final handia jokatzea. Atano III.a pilotaleku egokia da beretzat, lur bizikoa eta errematerako aproposa baita, baina Iberokoak ez dio neurria behar bezala hartu. Zubietak birritan jokatu du, eta bietan nahi baino lehenago geratu da txapelketatik at. Beroizek, azkenik, aurten jokatuko du estreinakoz.

Aurtengo udari dagokionez, Irujo dago gailurrean, bi torneo bereganatu baititu: San Ferminetakoa eta Zarauzkoa. Bengoetxea VI.arentzat, berriz, Gasteizkoa izan zen. Beraz, oraingoz sasoi onenean dauden bi aurrelariak ariko dira aurrez aurre. Bikote bakoitzak bere pilotarekin egingo dio min aurkariari.


Itxas-Gaineko infantilak Bilbon

Itxas-Gaineko gaztetxoenak, hau da, infantilak, Bilbon izan ziren pasa den larunbatean, hilaren 28an, Bizkaiko Piraguismo Federazioak gonbidatuta, eskola arteko lasterketa batean parte hartzen.

Lasterketa aitzakia bezala hartuta, giro ederrean ibili ziren piraguista gaztean. Esperientzia hartzeko aukera ere izan zuten, Eñaut Aizpurua eta Jon Lazkano entrenaitzaileen hitzetan.

Larunbat honetan Irunen izango dute beste estropada. Egunpasa egiteko aukera ere izango da. Gipuzkoako Eskolarteko txapelketako bigarren hitzordua izango da Irungoa. Lehena Zumaian bertan egin zen pasa urriaren 7an.


Sua piztu zuten, armak itzaltzeko

Luhusoko operaziotik bi urtera, Mixel Berhokoirigoin, Jean Noel Etxeberri 'Txetx' eta Stephane Etxegarai 'Etxe' lehen aldiz itzuli dira Beatrice Molleren Errekartea baserrira. Han atxilotu zituzten duela bi urte, ETA armagabetzeko saio batean parte hartzen ari zirela. Topaketaren lekuko izan da BERRIA.


Biosfera Erreserban, ur zikinak hondartzetara

Sukarrietako Toña hondartzan ez ezik, San Antonio hondartzan ere bainurik ez hartzeko gomendatzen duen kartel bat jarri dute, uraren kalitate txarragatik. Arazo hori saneamendu planagaz konpontzea espero dute.Europar Batasunak San Antonio hondartzan bainurik ez hartzeko gomendioa egin zuen duela zenbait aste, uraren kalitate txarragatik. Europako Ingurugiro Agentziak (AEMA) egin zuen gomendio hori, kutsadura neurtzen duten adierazleek uraren kalitatea bainurako egokia ez zela adierazten zutelako.Baina San Antonioko urak ez dira kalitate txarreko bakarrak. Sukarrietan, Toña hondartzan, uraren kalitatea Europar Batasunak agintzen dituen mugetan mantendu da 1992 urtetik, kutsadurari dagokionez. Izan ere, Txatxarramendi irlaren eta trenbidearen artean kokatzen den hondartza txiki horretara isur-tzen dira herriko ur zikinak, zulo septiko batetik pasatu ondoren. Ondorioz, bainurik ez hartzea gomendatzen duen kartel bat dago jarrita hondartza horretan hainbat urtean.San Antoniori dagokionez, hondartzako uren kalitate txarra nabaria izan da urte askoan; batez ere, itsasbehera denean. Sorosle eta hondartzainek azaldu dutenez, bainurik ez hartzeko aholkatzen dute egunero, bozgorailuetatik, eta uretara sartzea erabakitzen dutenei ostean dutxa bat hartzea aholkatzen diete.Ura beste urte batzuetan bezala dagoela diote: «Hondartza honetako ura beti egon da apur bat zikin, eta itsasaldiak ere edukitzen du zerikusia; hau da, marea behera dagoenean ura zikinago egoten da, barruko aldetik datorrelako eta ur gutxiago dagoelako», azaldu dute.San Antonioko hondartzan jartzen duten bandera, bestalde, korronte edo olatuen araberakoa izaten dela argitu dute sorosleek, eta ez duela zerikusirik uraren kalitateagaz. Uraren kaliatearen berri hondartza sarreran dagoen kartel batek ematen dulea aipatu dute: «Kartel horrek adierazten du uraren kalitatea ez nahikoa dela».1986. urtetik hona, Eusko Jaurlaritzako teknikoek astero neurtzen dute uraren kalitatea, bainu sasoian ekainaren 1etik irailaren 30era arte. Hain zuzen ere, urriaren 11ko RD 1341/2007 zuzentarauari jarraituta egiten dituzte neurketa horiek. Europar Parlamentuaren 2007/CE araudian oinarritzen da Jaurlaritzarena, eta kostaldean bainua hartzeko araudia ezartzen du, kutsaduraren maila adieraziz.Ur fekalakNeurketa horiek egiteko, eguzkiaren argitik babestutako ontzi esterilizatuetan sartzen dute hondartzetako ura, gero laborategian aztertzeko. Proba horietan, ur kutsatuetan egoten diren Hesteetako Enterococos bakteriaren presentzia aztertzen dute. Escherichia Coli edo E.coli bezala ezagutzen dena ere behatzen dute. Uraren tenpreatura eta PH edo azidotasuna ere aztertzen dute.Conchi Onaindia Eusko Jaurlaritzako Ingurugiro Osasunerakoko arduradunak azaldu duenez, azterketa horiek hondartzeko kutsadura fekala kontrola- tzeko egiten dituzte; hondartza sasoia amaitzen denean urteko ebaluazio orokor bat egiteko. Uraren kalitatearen arabera, gutxiegi, nahikoa ona edo bikain bezala sailkatzen dute, bainatzeko gomendioa ezarriz.Aipatutako dekretuak zera esaten du: «Uraren kalitatea bost urtez jarraian gutxiegikoa bezala sailkatzen baldin bada, bainua debekatzeko edo ez bainatzeko gomendioa emango da». San Antonion hori gertatu da.JatorriaKutsadura horren jatorria Oka ibaia dela azaldu du Onaindiak: «Itsasadarrak herrietako hondakinak jasotzen ditu, batzuk halabeharrez eta beste batzuk Gernikako depuragailuaren funtzionamendu txarraren ondorioz. Hauek Oka ibaian bukatzen dute, garbiketa egokia jaso gabe».Gernika-Lumoko araztailearen arazoaz gain, eskualdeko beste hainbat herrik ez dute ur zikinak garbitzeko sistemarik, eta, beraz, sortzen duten ur zikina zulo septikoen bidez bideratzen dute, ur kutsatuak ibaira bidaliz.Onaindiak gaineratu du, bainurik ez hartzeko gomendioa badaezpadako neurri bat dela, osasun arazoak eragozteko. Azalak edo mukosek ur kutsatuagaz kontaktu zuzena izatearen ondorioz edo ura irensteagatik sortu daitezke, hain zuzen ere, osasun arazoak.Ekologisten kritikakGreenpeace eta Zain Dezagun Urdaibai talde ekologistek askotan kritikatu dute Urdaibai bezalako eremu natural batean ur zikinak tratatzeko baliabiderik ez izatea. Euskadiko Biosfera erreserba bakarra izan arren, ur zikinak batzeko eta garbitzeko sistemarik ez duen eskualde bakarra dela ere salatu dute.Era berean, egiten dituzten analisietan, urak izan ditzakeen metal astunenen prezentzia ez aztertzea ere salatu dute ekologistek. Urteetan eskualdeko indutriek itsasadarrera egin dituzten isurketen ondorioz, horien prezentzia ere kontuan hartu beharrekoa dela diote. Zain Dezagun Urdaibai taldeak dio 70eko hamarkadatik egin dituzten dragatze lanek urak berritzeko prozesu naturala eraldatu dutela eta Muruetako ontzioletako itsasontziak ateratzeko egin dituzten hondar mugimenduen ondorioz, itsasadarraren sakonera naturala zeharo aldatu dela. Horrek ur gutxiago sartzea ekarri duela diote ekologistek, garbiketa prozesu naturala eragotziz eta iraganean urak estaltzen zituen hainbat gune guztiz lehortuz.Saneamendu planaHala eta guztiz ere, egoera horregaz bukatu asmoz, azken urteotan Urdaibaiko saneamendu planak jasotzen dituen obrak egiten ari direla aipatu du Onaindiak. Azpimarratu duenez, 2014tik Lamiarango Hondakin Uren Araztegia (HUA) martxan dago, eta saneamendua hobetzeko hainbat proiektuk arazoa konpontzea ahalbidetzea espero du.Orain Sukarrieta eta Gernika-Lumo lotuko dituen saneamendurako hobia egiteko lanak esleitu behar dituzte. Gernikako araztegia Lamiarango Hondakin Uren Araztegiagaz (HUA) lotuko dute lan horiek.Fase guztiak amaitzerakoan, Mundakako itsasadarrera isuri ohi diren ur zikinak bildu eta Lamiarango HUAra bideratzea posible izango da; bai itsasadarreko ezker ertzeko herrietako urak, zein eskumako ertzeko herrietakoak ere.Proiektu hori URAk (Uraren Euskal Agentziak) eta Busturialdeko Ur Partzuergoak sinatutako lankidetzarako lan hitzarmenari esker egingo da; horren bitartez, saneamendu sarea eraiki- tzea eta ur zikinak Lamiarango HUAra bideratzea ahalbidetuko dute.


Gaztetxoen irteera, Beloki mendira

Irteera antolatu du Mendiriz Mendi elkarteak, gaztetxoentzat, urriaren 18an. Beloki mendira joango dira. Izenematea bulegoan egin behar da (Iturregi plaza), astelehen, ostegun edo ostiraletan, 20:00etatik 21:00etara: gaztetxoek 2 euro, helduek 6 euro.


G. Rubio eta J. Manterola argazkilariekin Kongresura begira, 'Amarauna'

Bestalde, Makina-Erremintaren biurtekoak utzitakoa eta Azkuna Zentroko 'Prototipoak' jarduerako ekintza bitxiak jasoko ditugu.

Ohiko argazkilariak dira 'Amarauna' saioan Gorka Rubio eta Jagoba Manterola. Euren begietako objetibo partikularrarekin begiratuko diogu Madrilgo Diputatuen Kongresuan gertatutakoari, larunbatean, 10:00etan.

Makina-Erremintaren biurtekoak utzitakoa jasoko dugu Xabier Ortuetarekin, 10:30ean, eta, 11:00etan, hondartzetako denboraldia irekiko berritan, sorosleen eskasiaz, terrazetako arduradunen kezkaz arituko gara, uda asko atzeratzen ari den urte honetan. Kulturaren alorrean, Gasteizko Big Banden topaketa eta Bilboko Azkuna Zentroko 'Prototipoak' jarduerako ekintza bitxiak jasoko ditugu, 12:30etik aurrera.

Larunbatero eta igandero, 10:00etatik 13:00etara, 'Amarauna'.


Hernanik, Lagun Onak taldearen aurka jokatuko du gaur, Zubipen

Lagun Onak taldea izango du aurrez aurre gaur Hernanik, Zubipen. Arratsaldeko 16:00etan izango da partidua.


Ospel

Hitzaren esanahiak ezagutzeko, egin klik izenean

ospel. 1) iz. Hotzak eraginda eskuetan, belarrietan edo oinetan gertatzen den handitu mingarria; zenbait lekutan azkordin deitzen zaie.

ospel. 2) adj. (baita iz. ere). Tokiez mintzatuz, laiotza; hau da, eguzkiak denbora laburrez harrapatzen duen toki edo parajea.

ospel. 3) adj. Eguraldiaz ari garela, tristea, hotz samarra eta, batez ere, iluna edo hezea.

Ez dago ziur esaterik lehengo neguak hotzagoak zirelako, edota negu horietan etxeak hotzagoak, baina bai lehen jendeak maizago izaten zituela ospelak. Hotzak eraginda eskuetan, oinetan, eta belarrietan grano edo pusloa sortzen zituen handitu mingarriak dira ospelak. Ospel horri buruz ari dira esaera zahar hauek: 1) Ospelak sendatzeko erremediorik onena, maiatzeko ihintz epela. 2) Ospelak sendatzeko, babalorea botikarik onena. 3) Sasoian sasoiko, San Antonez (urtarrilaren 17a) ospelak belarritako. Toki ospelak edo laiotzak eguzkiak denbora laburrez argitzen dituen lekuak dira: egutera eta laiotza, egutera eta ospela (hori omen da yin / yan bikotearen lehen esanahia). Esaera zaharrak dio Eguteran kerizak (gereziak), ospelean masustak izaten direla. Gaur ospel dago edo gaur eguraldi ospela dago diogunean, eguraldi tristea dagoela esan nahi dugu.


Larunbatean zabalduko dute Donibaneko erromesen aterpea

Erromesak eta ospitalariak, iaz, San Anako aterpetxean

Udaberria iritsi da eta urtaro aldaketarekin batera Santa Anako erromesen aterpeak ateak zabalduko ditu. Larunbatean irekiko dute eta datorren negua bitartean harrera egingo die kostaldeko Done Jakue bidetik gerturatzen diren erromesei. 16:00etatik 22:00etara irekiko dute, egunero.

Gipuzkoako Donejakue Bide Lagunen Elkarteak kudeatzen du Donibaneko aterpea, eta elkarteko boluntarioak egoten dira Santa Ana ermita ondoko aterpean harrera eta mantenu lanak egiten.

Harremanetarako:

Tel: 618939666

Posta elektronikoa.


Lotsaren zenbakiak

Ia 500 kilometro hesi eraiki dira 2015etik Europako herrialdeetan; munduko 25 hesi edo harresi esanguratsuenen kilometroak batuta, 19.758 kilometro da emaitza; mundu zabalean 70 harresi inguru daudela kontuan hartuta, milaka eta milaka kilometro dira hesiturik dauden mugak; legez zeharkatu ezin daitezkeen pasabide arriskutsu horietan eta beste batzuetan —itsasoan, adibidez— 40.000 iheslaritik gora hil dira 2000. urtetik...

Zenbaki luze horiek munduko maparen gainean jarriz gero, ondoko emaitza ematen du batuketak: elkarri bizkarra emanda bizi nahi duten herrialdeez jositako mundua dela gaur egungoa. Hala nahi izan dute behintzat hesi eta harresi horiek eraikitzeko erabaki politikoa hartu duten agintariek.

Batik bat deigarria da Berlingo Harresiaren eraispena askatasunaren sinbolotzat hartu duen Europan egitea hesi berrienak. Munduko herritarrei libre ibiltzeko zailtasunak jarriz, benetan, zer lortu nahi da? Zeren eta adituek diote beharrean dagoenak jarraituko duela pasabide arriskutsu horietatik igarotzen. Eta datuek hala baieztatzen dute; iaz, Mediterraneoan, 5.097 lagun zendu ziren Europara iristeko bidean.

Beharbada, datu horiek sortzen duten deserosotasunari jarri nahi zaio muga harresiekin; gera dadila herrialdeko kontabilitatetik kanpora hesiz bestaldera gertatzen den guztia.


Udalak 1.500 euroko fidantza eskatu dio Sudur Krossari

Udalak Sudur Krossari oztopoak jarri dizkiola salatu dute antolatzaileek. Lasterketaren Facebook-eko orrian jarri dutenaren arabera, Udalak 1.500 euroko fidantza eskatu dio Sudur Krossaren antolakuntzari, lasterketarako Egiako parkea erabili ahal izateko. Horretaz gain, partaidetza mugatzea eskatu dio, beraz, lasterkari kopurua iazkoaren berdina izan beharko da.


Usoa Ostolaza eta Jon Artola dira Zarauzko urteko kirolari onenak

Usoa Ostolaza da Zarauzko kirolari onena (Arnaitz Rubio Aprea).

Kirol elkarteek eta herritarrek eginiko proposamenak kontuan hartuta, udal ordezkariek aukeratu dituzte 2019an nabarmendu diren herriko kirolariak eta kirol taldeak. Hala, Usoa Ostolaza triatletak jasoko du Emakumezko Kirolari Onenaren saria, batik bat, urrian Eivissan (Herrialde Katalanak) jokatu zen half distantziako Espainiako txapeldunorde izategatik eta irailean Nizako Munduko Txapelketan bere adin tartean hirugarren sailkatzeagatik. Gizonezko Kirolari Onena, berriz, Jon Artola aukeratu dute, Europako Waveski egokituko txapelketa irabazi duelako urrian, Les Sabbles d’Olonne-n (Bretainia).

Halaber, Lizardiko Boleibol taldeak Emakumezko Talde Onenaren saria jasoko du. Izan ere, aurten Gipuzkoako txapelketan eta Irekiera Torneoan bigarren postua lortu dute, eta kirol honi Zarautzen bultzada handia ematen diote. Gizonezkoetan, Enbatako mutilentzat izango da aitortza. Zarauzko Arraun Elkarteko traineruko arraunlariak KAE1 ligako txapeldun izan ziren, 9 bandera eskuratuta, eta TKE mailara igoera lortu dute.

Entrenatzaile onenaren sariari dagokionez, Juan Miguel Zubiri eta Maialen Cardenas bikoak jasoko du, esku-pilota eta esku-pilota inklusiboa bultzatzen egiten duten lanagatik. Bestalde, Kirola Bizi saria plaieroak antolatzen hainbat urtez aritutakoentzat izango da, besteak beste, Joxean Urbieta eta Txema Lertxundirentzat.

Azkenik, Ulaciak Babesletzaren saria jasoko du, besteak beste, Zarauzko senior mutilen Saskibaloi taldea, senior mutilen plaieroetako taldea eta emakumeen futbol taldeari azken urte hauetan eskainitako babesagatik.

Urtarrilaren 16ean egingo dute dute sari banaketa ekitaldia, Modelo aretoan, 19:00etan. Ondoren, ohi bezala, luntxa eskainiko dute saritu guztientzat Merkatu plazako lehen solairuan.


AEMk manifestazioa antolatu du urriaren 12rako

Iruñean egingo dute manifestazioa, Alde hemendik! Indar okupatzaileak kanpora! lemapean, 13:00etan Errekoletako plazatik abiatuta. "Askatasunean oinarrituko den bake iraunkorra lortzeko, borrokan murgildu diren kide guztiak etxera bueltatu eta guda egitera etorri zirenek alde egin beharko dute".

AEM amnistiaren aldeko eta errepresioaren kontrako mugimenduaren ustez, euskaldunek ez daukate ospatzeko ezer urriaren 12an; "zorigaiztoko data da euskaldunontzat".

Gogora ekarri dute urriaren 12an "amerikar kontinentean burutu zuten kolonizazio eta genozidioaren hasiera" ospatzen duela Espainiak, 1942ko urriaren 12an iritsi baitziren hara. Prentsaurrekoan salatu dutenez, orduan hasitako bideari jarraitu zion Espainiak, eta "1522an behin betikoz geratu ginen euskaldunok espainiar Koroaren menpe, beti ere indar armatuak izanik zapalkuntza hori mantentzeko bermea". Orduaz geroztik, "jazarpena, errepresioa, tortura gogorrak eta erailketa" jasan dituzte euskaldunek, AEMren esanetan, "Espainiako indar armatuen aldetik", eta horixe salatu nahi dute datorren asteazkeneko manifestazioan.


Kontrolatu gabeko ahuntz aziendak jasotzeko eskatu dio udalak aldundiari

Kontrolatu gabeko ahuntz azienda jasotzeko eskatu dio udalak aldundiari.

Udalaren bazozaintza zerbitzuetako langileek hainbat menditan kontrolik gabe dabiltzan ahuntz aziendak detektatu dituela jakinarazi du Ingurumen sailak, “noraezean dabiltza libre, Lau Haizeta parkeko eremuan, Txoritokietan eta San Markon. Ukuilu edo itxiturik ez dute gainera”. Horren aurrean, ahuntza azienda horiek identifikatu, zigorra ezarri eta jasotzeko eskatu dio Gipuzkoako Foru aldundiari, “hainbat ganaduzaleek bioaniztasunean eta nekazaritzan sortzen ari diren kalteak etetearren”.

Kontrolatu gabeko behi aziendekin antzeko prozedura jarraitu behar izan zuela gogorarazi du udalak, “Natura 2000 sarean babestua dagoen Añarbe erabilera publikoko mendian behi aziendak erretiratzeko eskatu genien jabeei”. Aziendek eragindako kalteen artean, bisitariei egindako erasoak eta interes komunitarioko habitatetan eragindako kalteak aipatu ditu Ingurumen sailak.


Bezeroen ondoan, gaur eta beti

Indarra elkartasunean dago. Zamudioko dendariek, beraz, batzea eta elkarte bat eratzea erabaki dute. Egitasmoa Udalak bultzatu du eta, Idoia Zubieta elkartearen presidenteak aipatu digunez, abantailak baino ez dizkie ekarriko merkatariei zein bezeroei. Zamudioko merkatarien eta zerbitzuen elkartea ekainean eratu zen ofizialki; hala ere, urtebete inguru daramate proiektuarekin bueltaka. “Oso proposamen ona iruditu zitzaigun, herrian merkataritza bultzatzea herriak bizirik jarraituko duela bermatzea delako”. Hain ideia ona iruditu zaie, ezen dendari gehienek egin baitute bat egitasmoarekin. Guztira, 26 saltoki daude elkartearen barruan, hainbat arlotakoak: ile-apaindegiak, elikadura, osasuna, altzariak eta argazkilaritza, banaka batzuk aipatzearren. “Modu ona da, etor daitezkeen arazoei elkarrekin aurre egiteko eta konponbideak topatzeko. Gainera, erakundeek bultzatutako hainbat ekimenez, sustapenez... baliatu ahal izango gara, eta hori ezin izango genuke egin bakoitza bere aldetik ibiliz gero”. Idoiak azaldu duenez, uste den baino abantaila gehiago ditu Zamudion erosteak: dendariek zerbitzu hurbila eta arreta pertsonalizatua eskaintzen dizkiete bezeroei; salneurriak hobeak dira, “eta herritarrak ziur egon daitezke beti hemen egongo garela: gaur, bihar eta hamar urte barru”. Erosketak herrian bertan egin ahal izateak autonomia handiagoa ere badakarrela azpimarratu du presidenteak. “Ez duzulako autoa hartu behar hara eta hona edo merkataritza-gune batera joateko. Mesedegarria da guztiontzat, eta batez ere nagusiei buruz ari gara”. Horren haritik aitortu du merkataritza arloan Zamudion ez dagoela aniztasunik, hau da, ez dagoela denetarik. Eta herritarrek autoa hartu eta beste leku batzuetara joateko ohitura hartu dutela. Ondorioz, kanpoan ere erosten dute herrian bertan erosi ahal izango luketena. “Besteak beste, helburu hauek ditugu: herrian merkataritza berpiztea; geure egoera aztertzea; hutsuneak edo akatsak antzematea eta hobetzeko pausoak egitea; eta estrategia komunak garatzea. Era berean, herriko merkataritzari bultzada ematen badiogu eta dinamiko bihurtzea lortzen badugu, beste herri batzuetan gertatu den moduan, jendea animatu ahal izango litzateke negozioa Zamudion jartzera eta, horrela, denetarik edukiko genuke eta jendeak ez luke zertan egin erosketak beste leku batzuetan”. Krisiaren ondorioak leunduz Duela hilabete batzuk “Txiki-txekea” ume txikiak dituzten gurasoei zuzendutako kanpaina jarri zen martxan Zamudion. Udalak sustatu zuen kanpaina hura, eta, esandakoaren arabera, arrakasta handia izan zuen. “Zorte ona dugu, Udala gure atzetik dabiltzalako, elkartea aurrera ateratzera animatzen eta laguntza eta ideiak ematen”. Datozen hilabeteei begira ere badute hainbat kanpaina martxan jartzeko asmoa, zamudioztarrek herrian kontsumitzea bultzatzeko. Zamudio ez da uharte bat, eta hango dendek ere nabaritu dute krisiaren eragina. Elkartea tresna bat ere izan daiteke krisiaren ondorioak leuntzeko. “Txartel berezia ateratzeko proposamena egin zaigu. Txartela doan emango genieke zamudioztarrei eta berton lan egiten dutenei, eta haiek abantailak edukiko lituzkete erosketak ordaintzeko. Bestetik, merkatariontzat ere onuragarria izango litzateke, banketxeek ez liguketelako komisiorik kobratuko”. Beste neurri batzuen artean, % 18tik % 21era igo du Rajoyren gobernuak BEZ orokorra. Zubietaren iritziz, neurri horrek kalte handia egingo dio merkatari txikiari. “Ezin da salneurririk igo, ez nire kasuan behintzat, ezta pentsatu ere! Prezioak igotzea eta kontsumoa gelditzea baino hobe da gutxiago irabaztea, baina herritarrek kontsumitzen jarraitzea. Ondotxo dakigu zein den egoera, eta nahikoa dugu mantentzearekin eta aurrera jarraitzearekin. Ez dut uste etekinak lortzeko esperantza duen inor egongo denik”. Produktu bera eskaintzen badizute, zergatik herritik kanpo erosi? Idoiak argi du. “Zerbitzu hobea eskainiko dizute eta, gainera, herriko dendetan erosten baduzu, herriko beste dendetan berrerabiliko da zure dirua. Eta horrela, guztioi joango zaigu ondo”.


Euskararen aktibistak

Oraindik ere emozioa sentitzen dugu Korrika gogoratzen dugunean, zenbat jende bildu zen gure eskualdean, zenbat lagun aritu zen batzordeetan, zenbat kilometro diruz lagundu ziren, zenbat arropa, txapa eta peto jantzi zituzten debagoiendarrek, zenbat ekintza euskararen inguruan...

Korrika garaian herritar guztiek euskararekin bat egiten dutela sentitzen dugu, eta horrek demaseko indarra ematen digu lanean jarraitzeko...

Euskararen mundu horrekin zuk askok egin zuten bat: oraindik ere euskara ikasi behar duten askok, hobetu behar duten askok, oraindik egunero erabiltzen ez duten askok. Eta gogo horrekin jarraitzeko beharra dago, egunero ikastea eta erabiltzea derrigorrezkoa da euskaraz bizitzeko aukera izan dezagun.

Azken urteotan erabilera indartzeko programak eta ekintzak izan dira Egian, Lasarten... baita gure eskualdean ere –1.000 baietz...–; merkataritzan euskara gehiagotan erabiltzeko konpromisoa eman genuen 1.000 pertsonak Arrasaten...

Egia esan, euskara gehiago entzuteko eta jendeak gehiagotan erabiltzeko hainbat gauza hartu behar dira kontuan:

-Alde batetik, dauzkagun aukera guztiak ez ditugu erabiltzen; gure inguruan, erdiek baino gehiagok euskaraz egiteko moduan euskara dakite eta lehen hitza euskaraz egiteko beldurra kendu behar da.

-Bestetik, ez dakitenek ikasten hastea, ulertzeko eta berba egiteko maila lortzeko, komunikaziorako traba ez izateko.

-Azkenik, hori guztia martxan jartzeko erraztasunak, ekintzak, finantziazioa... Gizarte eragileon eta administrazioaren artean elkarlanean eginda, ondo planifikatuta, jendearen ideiak, asmoak eta gogoa batuta.

Hori guztia egiteko plana lantzen ari gara Arrasaten euskararen munduko eragileen eta Udalaren artean, eta euskararen aktibisten fabrika eraiki nahi dugu, Korrikan erakutsitakoa urte osoan zehar mantentzeko.


Euskal mitologiari buruzko saioa antolatu dute Abaraxkan

Datorren ostiralerako, abeduak 29, euskal mitologiaren inguruko umeentzako saio bat antolatu dute Abaraxkan.

Saioaren helburua da euskal mitologiaren jeinu garrantzitsuenen ezaugarriak azaltzea eta elezahar batzuk kontatzarekin batera umeek ongi pasatzea, joko batzuekin.

Euskal mitologiaren pertsonaien ezaugarri orokorrak azaltzen dira.

Tartean elezahar batzuk kontatzen dira.

Hizlari-kontalari bat, irudien laguntzaz pantaila batean.

Jokuren batzuk.

Ordubete inguruko saioa

70 ikuslerentzat (+/-)

Saioa abenduaren 29an, ostiralean, 18:00etan izango da Abaraxkan.Sarrera 4 euro izango da.


Iheslarien Eguna egingo dute bihar Tolosan

Kalera Kalera dinamikak antolatuta, Iheslarien eta Deportatuen Eguna egingo dute bihar Tolosan (Gipuzkoa). Estreinako aldiz antolatuko dute egun hori Hego Euskal Herriko herri batean; horrekin, Josean Lasa eta Joxi Zabala errefuxiatu tolosarrak bahitu zituztenetik 35 urte beteko direla ekarri nahi dute gogora. Goiz-goizetik hitzaldiak, informazio guneak, kalejira eta bestelakoak egongo dira, eta 12:30ean egingo dute ekitaldi politikoa, Alondegiko Plazan.

Bittor Urtiagaren ustez, garrantzitsua da horrelako ekitaldietan parte hartzea, «eta ez soilki iheslari eta deportatuen eskubideak aldarrikatzeko; haientzat, bihotz altxagarri izaten da horrelakoetan jendeak parte hartzen duela jakitea».


EH Bildu nagusi Azpeitian, Eusko Legebiltzarrerako hauteskundeetan

EH Bildu izan da bozkatuena Azpeitian, Eusko Legebiltzarrerako hauteskundeetan. 3.189 boto jaso ditu koalizioak, eta EAJ izan da bigarren bozkatuena, 3.075 bozekin. Elkarrekin Podemosek 407 boto jaso ditu, PSE-EEk 166 boz eta 153 PPk. Ciudadanosek 37 boz batu ditu, ATTKAk 12, PFYVk 11, Zero Murrizketak 5, Ganemosek 5 eta Libertate Nafarrak 3.

%64,93koa izan da parte-hartzea; izan ere, bozkatzera deituta zeuden 11.062 lagunetatik 7.187k eman dute botoa.

Duela lau urteko, 2012ko, Eusko Legebiltzarrerako hauteskundeetan EH Bildu izan zen bozkatuena. 3.597 boto jaso zituen koalizioak, botoen %46,89. EAJk 3.326 boto jaso zituen orduko hartan (botoen %43,26). PSE-EEk 368 boto jaso zituen, PPk 190 boto eta IUk 78. EB-Berdeak 42 boto, UPyDk 25 boto, Ezker Batua-AZ 23 boz, Equok 8 boz, PACMAk 5, PUM+J 4 boto, PH 4 boto eta UCEk 1.

11.064 lagun zeuden orduan botoa ematera deituta, eta %%70,28koa izan zen parte-hartzea.


'68aren ondoren'

Bilboko Arte Ederren museoan inauguratuko duten erakusketa izan du hizpide iritzi-emaileak.

Gaur iluntzean inuguratuko dute Bilboko Arte Ederren museoan azken 50 urteotako euskal artearen antologia laburbiltzen duen erakusketa: '68aren ondoren'. Hura goraipatu du Amatiñok 'Faktoria'ko ''Sinadura'' tartean.


Eusko Jaurlaritzak Filmazpit sortu du, euskarazko azpidatziak bultzatzeko proiektua

Azpitituludun filmak eskainiko dituzte batetik Filmazpit.eu webgunean, eta bestetik, azpitituluak. Bideoa: aurkezpen bideoa.

Eusko Jaurlaritzak Filmazpit egitasmoa abiatu du, euskarazko azpitituluak dituzten jatorrizko bertsio originaleko filmak bultzatzeko. Donostia Kulturak kudeatuko du eta dagoeneko banaketa eskubideak hartuta dituen filmekin eta sarbidea libre duen datu base batekin egingo dute. Tabakalerak, Euskal Filmotekak eta Donostiako Zinemaldiak parte hartuko dute.

Filmazpit.eu webgunean kudeatuko dute, eta bi atal izango ditu. Lehenengoan filmak eskegiko dituzte: bost film luze eta zazpi laburrek osatuko dute hasiera batean. Bigarren atalean, berriz, azpitituluak jasoko dituzte, erabiltzaileek doan jaitsi ahal izan ditzaten saretik. Aurten 123.000 euroko aurrekontua izango du.


Pirritx, Porrotx eta Marimotots pailazoen ikuskizunerako sarrerak gelditzen dira oraindik

Pirritx, Porrotx eta Marimototsen Musua ikuskizunerako sarrerak atzo jarri ziren salgai, Baztartxon. Bi emanaldietarako sarrerak gelditzen dira oraindik, eta Udaleko kultura sailean eskuratu daitezke.

Sarrerak zenbakituak izango dira eta sei eurotan salduko dira. Pertsona bakoitzak gehienez sei sarrera erosi ahalko ditu. Baztartxoko leihatilan ez ziren sarrera guztiak saldu atzo, eta gaurtik aurrera udaletxeko kultura sailean egongo dira salgai. Pirritx, Porrotx eta Marimototsek bi emanaldi eskainiko dituzte, abenduaren 29an. 16:00etan izango da lehenengoa eta 18:30ean, bigarrena.

Musuaren bideoklipa:


Lula da Silva presidente ohiak bere burua entregatuko du gaur

Brasilgo presidente ohiak esan duenez, ustelkeria delituengatik ezarritako 12 urteko espetxe-zigorra beteko du errugabe dela frogatu ahal izateko.

Luiz Inacio Lula da Silva Brasilgo presidente ohiak bere burua aurkeztuko du larunbat honetan Polizian, Sergio Moro epaileak emandako epea gaindituta. Ustelkeria delituak leporatuta, 12 urteko espetxe-zigorra ezarri diote da Silvari

Zehazki, hildako bere emaztearen omenez São Bernardo do Campon izango den mezaren ostean azalduko da Poliziaren aurrean. Bart aliatu politikoekin eta abokatuekin bildu da Lula, gaurko erabakiaren nondik norakoak argitzen, 'Folha de Sao Paulo' Brasilgo kazetak zabaldu duenez.

Hitzaldia

Jarraitzaileen aurrean Sao Bernardo do Campo metalurgia sindikatuaren egoitzan egindako hitzaldian, Lulak iragarri du espetxe-zigorra beteko duela errugabe dela frogatzeko. "Justizian sinesten dut, baina bidezkoa den Justizia batean, froga zehatzetan oinarritutako prozesu batekin", azpimarratu du.

Lulak aitortu du justiziaren aurrean azalduko dela bere egoera juridikoak okerrera egin ez dezan, justizia oztopatzeagatik epaileak agindu dezakeelako atxilotze prebentiboa.

"Kartzelan gero eta egun gehiago igaro, gero eta lula gehiago jaioko dira herrialde honetan. Konturatuko dira arazoa ez dela Lula. Berdin dio ni kartzelatzea, milioi lula ibiliko baitira herrialdean", esan du.

Presidente ohiak adierazi duenez, egin duen delitu bakarra izan da Brasilgo pobrezia murrizten saiatzea, gazte txiroei unibertsitatea eskaintzea eta brasildarren bizitza hobetzen saiatzea, eta hori guztia, dio Lulak, aberatsek ez dute onartzen.

Berehalako espetxeratzea

Polizia Federalarekin negoziatzen ibili da Lula, espetxean sartzeko eguna astelehena izan zedin, baina azkenean larunbat honetan entregatuko du bere burua ABC Metalurgia Sindikatuetako egoitzan. Han bertan bildutako ehunka militante, jarraitzaile eta sindikalistaren eta atxiloketa egiteko bidaliko dituzten agenteren artean istiluak saihestea da helburua. Lula eta Polizia Federalak adostutako akordioaren arabera, kanpoko markarik gabeko kotxea bidaliko dute.

Kartzelaratzea ekiditzeko asmoz, 'habeas corpus'a aurkeztu zuen Lulak, baina aukera hori ostiral arratsalde honetan errefusatu egin du Brasilgo Auzitegi Gorenak. Asteazkenaz geroztik, ezinbestekoa da Lularen espetxeratzea.


Irudietan: 'Zazpi begirada ingurumenari' erakusketa

Itsasotik Herrira ekimenaren barruan, Zazpi begirada ingurumenari eskultura erakusketa ikusgai da Arrosategi parkean.


Legorretako bat Netflixen

Mariano Garmendia Legorretakoa da (Gipuzkoa). AVITE talidomidaren biktimen elkarteko kidea da, eta elkartea ordezkatzen ibili izan da urteetan zehar. Horregatik ezagutzen dut nik, eta baita beste askok ere. Pare bat aldiz elkarrizketatu ahal izan dut, eta gustatzen zait tipoa. Baina tira, Legorreta eta legorretarrak horrelakoak dira. Hori beste gai bat da, ordea.

Nik dakidanagatik, ez da sekula antzerki talde batean egon. Eskolan, agian? Hori gutxi balitz bezala, sare sozialetan elkar jarraitzen dugu, eta ez diot sekula film edo telesail baten inguruko iruzkinik irakurri. Hori dela eta, arraroa egin zitzaidan duela hilabete inguru Netflixen telesail berri baten trailerra bere horman jarri izana: White Lines izena zuen ekoizpenak.

White Lines Alex Pina La casa de papel arrakastatsuaren sortzailearen lan berria da. Netflixek haren aldeko apustua egin, eta aurrekontu handiko telesail bat aurrera ateratzeko aukera eskaini dio. Eivissan (Herrialde Katalanak) kokatzen da, eta gaztelania eta ingelesa modu naturalean uztartzen ditu —behin, eta gehiago agertzen ez den neskame baten ahotik, entzuten dugun katalana ez bezala—. Bertan, duela 20 urte desagertu zen DJ ingeles famatu baten bizitza eta misterioan murgilduko gara, gorputza agertu, eta haren arreba Eivissara joango da, anaiarekin zer gertatu zen ikertzera. Istorio horretan, irla bera eta bertako gaua pertsonaia bat gehiago izango dira.

Ez dizuet gezurrik esango, guilty pleasure moduan gozatu dut telesaila, eta hiru egunetan irentsi. Ikusten hasi bezain pronto, akats ezberdinak identifikatzen joan nintzen gidoi, pertsonaia, egitura zein akting aldetik. Hala ere, inongo unean ez zitzaidan burutik pasa, ikusteari uztea. Erabat kateatu ninduen eta bai, nik ere Nuno Gomes portugaldarrak gorpuzten duen Boxerri besarkatuta igaro nahi ditut hurrengo oporrak. White Lines-ek itogin ugari ditu, etengabe eta leku guztietan, baina, hala ere, amaitu egin nahi duzu. Nire kasuan, oso gutxitan gertatzen zaizkit halakoak, eta, horregatik, bere balioa eman nahiko nioke. Baina, noski, Legorretako Mariano Garmendiak bertan paper txiki bat izateak ere izango du eragina. Legorreta eta legorretarrak ere horrelakoak baitira: ez dakizu zergatik oso ondo, baina ezin diezu eutsi.


Maiatzaren 4an Nazioarteko Topaketak egingo dituzte Kanbon ETAren amaieraz

'Gatazkaren konponbidean aitzinatzeko nazioarteko topaketak' izenburua izango dute eta Ipar Euskal Herriko hainbat hautetsik osatutako babes talde bat izango dute. Harremanetarako Nazioarteko Taldeak, Foro Sozialak eta Bake Bideak xehetasunak eman dituzte Baionan. Bideoa: antolatzaileen agiria, euskaraz (Julen Aperribai eta Julen Hidalgo, BerriaTB).

ETAren desegiteari buruzko xehetasunak ematekoak ziren Harremanetarako Nazioarteko Taldea, Foro Soziala eta Bake Bidea Baionan egin duten agerraldian. ETAren desmobilizazioari buruzko "datu garrantzitsuak" emango zituztela iragarri dute prentsaurrekora deitzeko komunikatuan, nahiz eta agerraldian ez duten ETA aipatu ere egin. Jakinarazi dute maiatzaren 4an Kanbon Arnaga etxean bake konferentzia bat izango dela, nazioarteko konferentzia. Eta irudi berezia aukeratu dute topaketetarako: Aieteko Bake konferentziko bera, leiho bat zabalik.

Hain justu, Aieteko bake konferentziarekin lotu dituzte maiatzaren 4ko topaketak, irudiekin ez ezik, hitzekin ere bai. Gogora ekarri dute 2011n, Aieten, "Europako azken gatazka armatuaren inguruko bake justu eta iraunkorra erdiestea" posible dela "sinetsita" zeudela. Hango bide orriari jarraiki iritsi dira maiatzaren 4ko topaketetara. Eta tartean, beste data bat jarri dute gako gisa: iazko apirila, hau da, ETAren armagabetzea.

"Ez da erraza izan", azpimarratu dute, "ez da erraza izaten ari, baina euskaldunek bake justu eta iraunkorra lortzeko helburuan determinazio argia erakutsi dute". Bide horretan "bertako gizarte zibilak, alderdi politikoek hala nola bertako instituzioek, guztiek" egindako lan eskerga azpimarratu dute.

"Azken helburura bidean", urrats esanguratsuak emateko aukera dagoela sinetsita daude, eta "helburu hori buruan" antolatu dituzte topaketak. Haietan parte hartzeko deia egin diete "euskal gizarte, erakunde zein alderdi politiko guztiei, bai eta euskal Instituzio guztiei". HNTk, Bake Bideak eta Foro Sozialak argi dute: "Euskal Herrian bakearekiko gure konpromezua berresteko ordua heldu da".

Baionako agerraldian Ipar Euskal Herriko ordezkari ugari egon dira. Hain zuzen, Anaiz Funosasek jakinarazi du bake konferentziak babes talde bat izango duela eta talde horretan izango direla Etxegarai, Brisson, Espagnac eta Idiart besteak beste. Euskal Herriko alderdi, eragile eta gizarte zibila gonbidatu dute Kanbon egotera. "Bakearekiko gure konpromisoa berresteko ordua heldu da".

Agiri bat irakurri dute gaurko prentsuarrekoan. Raymond Kenall Interpol-eko zuzendari ohiak eta Harremanetarako Nazioarteko taldekoak egin du frantsesez, Anaiz Funosas Bake Bideko kideak euskaraz eta Agus Hernan Foro Sozialekoak gazteleraz. Galderarik ez dute onartu, "diskrezioagatik". "Gure engaiamendua osoa da, beti argi izan dugu diskrezioaren beharra", azaldu du Funosasek.

Babes taldea

Nazioarteko topaketek babes taldea ere badute, gaur prentsaurrekoan jakitera eman dutenez. Honakoak dira taldeko kideak: Jean Rene Etxegarai Euskal Elkargoko lehendakaria eta Baionako auzapeza, Kotte Ezenarro Hendaiako auzapeza, Alain Iriart Hiriburuko auzapeza, Max Brisson senatari errepublikarra, Frederique Espagnac PSko senataria, eta Florence Lasserre-David naiz Vincent Bru Moderneko diputatuak.

Desmobilizazioa ez ezik, ETAren azken adierazpenak ere zeresana eman du azken egunetan. Ostiralean BERRIA eta Gara egunkariei bidalitako komunikatuan aitortu zuen eragindako "samin handia", eta "barkamena" eskatu zien "gatazkan parte hartze zuzenik ez zuten" biktimei.

Ordezkari politikoek nahiz gizarte mugimenduek irakurketa argia egin zuten, eta berretsi desegite bidean egindako urratsa izan dela komunikatua. Ordea, batzuek "historikotzat" jo zuten, eta besteentzat, aldiz, motz geratu zen. Iñigo Urkullu lehendakariak, esaterako, galdegin zion bere azken adierazpenean "biktima guztiak" har ditzala kontuan, eta aitor dezala bere ekintzek eragindako mina. Nafarroako Gobernuak, berriz, ohartarazi zuen desegiteak "argia eta sendoa" izan behar duela.


Lasarten garaipena, Mundarrok

Mundarrok, Ostadarren aurka, 0-2 irabazi zuen Michelinen eta lehendabiziko hiru partidu ak irabazi ditu jarraian. Lidertza sendoa du bederatzi punturekin eta bi punturen abantaila ditu bigarrenarekiko, Santo Tomas Lizeoa. Ostadarrek ere sei puntu zituen asteburuko partidua hasi aurretik, hortaz, partidu erakargarria zen jokalari zein zaletuentzat.

Hogeigarren minutu inguruan Simonek jokaldi pertsonal oso on bat burutu ondoren atezaina aurreratuta ikusi eta arratsaldeko lehenengo gola sartu zuen. Momentu horretatik aurrera etxekoek estutu zuten Mundarro, partiduaren dinamika nahiko aldatu zelarik. Atsedenaldira iritsi baino bost minutu lehenago Mundarroko atezainak bat bateko bat ederki gelditu izanari esker ez zen markagailua mugitu.

Bigarren zatian partidua ez zen asko aldatu, etxekoek estutzen jarraitu zuten, baina 15 minuturen faltan lasaitasunaren gola etorri zen. Marcosek bikain amaitu zuen Iñakiren jaurtiketa bikoitz baten aldaratzea.

Hortik aurrera Astigarragako taldeak baloia berriz ere hartu eta partidua amaitu arte kontrolpean eduki zuen garaipena.


20. Korrika-Ispaster

OHARRA: herriz herriko argazki galeriak eta bideoa


Gizonezko baten gorpua aurkitu dute Irungo etxe baten barruan

Poliziaren arabera, litekeena da gizonezkoa buruan kolpea hartuta hil izana.

Ertzaintzak eta Gipuzkoako suhiltzaileek gizonezko baten gorpua aurkitu dute gaur Irungo etxe baten barruan. Gorpua bainuointzian aurkitu dute, buruan kolpe bat zeukala.

Etxe horretatik kirats handia zetorrela ohartarazi diote auzokoek poliziari. Suhiltzaileak arratsaldeko 13:40etan sartu dira aipatu etxean, Salis etorbidean. Poliziaren arabera, litekeena da gizonezkoa buruan kolpea hartuta hil izana.


'El silencio de los corderos', gaur, ETB2n

Jodie Foster eta Anthony Hopkins aktoreak dira bost Oscar sari irabazi zituen thriller honen protagonistak. 22:30ean hasiko da.

Euskal Telebistak El silencio de los corderos pelikula ospetsua eskainiko du gaur gauean. Jonathan Demmek zuzendu zuen bost Oscar sari irabazi zituen thriller hau; eta Jodie Foster eta Anthony Hopkins aktoreak dira protagonistak.

"Buffalo Bill" izeneko hiltzaile bat harrapatzeko, FBIk psikopatian aditua den Clarice Starling kontratatuko du. Bere nagusiaren aginduak betez, Hannibal Lecter psikoanalista eta hiltzailea bisitatzera joango da Clarice, segurtasun handiko kartzela batera. Bilatzen ari diren hiltzaileari buruzko informazioa lortzea izango du helburu.

El silencio de los corderos filma ostiralean izango da ikusgai, 22:30ean, ETB2n.


Eguraldia petrala izan arren, jende ugari igo zen Zolloko jaietara

Zolloko Jaiak ospatzen ari dira ostiraletik eta gastronomia eta kontzertuak ez ezik, herri kirolak ere izan dira pizgarri handia jendea erakartzeko. Izan ere, atzo gauean Iker Ibarrondo aizkolariak egin zuen debuta eta lagun ugari joan ziren animatzera, bengalak baliatuta, besteak beste.

Argazkiak: Aitor Aspuru, Zolloko Jai Batzordea


Aniztasun Kontseiluaren bilera egingo dute bihar

Aniztasun Kontseiluak bilera egingo du bihar, eta 2013ko Aniztasun Festaren eta zurrumurruen aurkako taldearen inguruan hitz egingo dute. 18:30ean izango da bilera, Elkargunean.


Hainbat urtez isilik egon ostean, bueltan dator Loixe

Zeramika ikastaroa antolatu du Loixe elkarteak. Gazteek seguruenik ez dute elkarte horren berri izango, hainbat urte dira-eta geldi dagoela. 1980ko hamarkada hasieran jaio zen elkartea, zeramika lantzen zuten zenbait arrasatearren eskutik. Bere garaian egun INEM dagoen lekuan zuten egoitza; han ibili ziren lanean hamar bat urtez. Gero, orduko bazkideek jardunari utzi ostean, desagertu egin zen elkarte moduan.

Elkartea desagertu bai, baina zeramika lantzeko zaletasuna ez zen hil. Izan ere, duela bi urte Loixe elkarteari berriro ere heltzea erabaki zuten zenbait arrasatearrek: "Egia esan, berriro hutsetik hastea erabaki genuen", adierazi digu Imanol Aranburuk. Loixe elkarteak egun dituen zazpi bazkideetako bat da Aranburu eta gustura hartu gaitu egungo egoitzan, ospitale atzean: "Ia urtebete pasa zen lekualdaketa egiteko eta lokal berria egokitu ostean, orain lanean jartzeko moduan gaude".

"Sekula probatu ez dutenendako"

Badute lanerako lekua, beraz. Orain, zaletasuna zabaltzea gura dute Loixe elkartea bera indartzeko. Eta horretarako, Arrasateko Udalaren laguntzaz, urriaren 16tik abenduaren 13ra hastapen ikastaroa egingo dute: "Zeramika zer den ere ez dakienarendako da ikastaroa, sekula probatu ez duenarendako", dio Aranburuk. Ateak zabalik daude herritar guztiendako eta izena emateko zein edozein argibidetarako honako telefono zenbakiak eman dituzte: 636 24 42 49 (Imanol) eta 665 74 59 10 (Xabi).

Labea, azken hitza duena

Ikastaroaren berri emateaz gain, zeramikaz ere egin dugu berba Aranbururekin. Aspaldiko zaletasuna du eta zeramikaren "magia" aipatu digu: "Itzela da buztin zati soil batetik pitxer edo bestelako artelan eder bat egitea. Hori bai, labea da azken hitza duena. Esmaltea ematen bazaio edo kolore jakin bat, labetik irteten den arte ez dakizu zuk gura zenuena lortu duzun edo ez". Hala, piezak labetik irten ostean poza edo tristura izan ohi dira sentimendu ohikoenak, Aranbururen esanetan.

Labea bera ere erakutsi digu zeramika zale arrasatearrak. Elkartea sortu zenekoa da labea baina berritu egin behar izan dute: "Barrutik zein kanpotik hainbat aldaketa egin behar izan dugu, ez zuelako funtzionatzen. Orain, labe berri bat dugula esan daiteke".


Alaia Martin, Gipuzkoako Bertsolari Txapelketako lehen finalista

Gipuzkoako Bertsolari Txapelketako lehenengo finalaurrekoa jokatu da atzo arratsaldean, Zarautzen. Alaia Martinek irabazi du saioa eta, horrenbestez, zuzenean sailkatu da Ilunbeko finalerako.

Alaia Martin bertsolari oiartzuarrak irabazi du Gipuzkoako Bertsolari Txapelketako hiru finalaurrekoetako lehena, atzo Zarautzen egindako saioan.

Agin Laburuk eta Ander Lizarraldek egin dute bigarren eta hirugarren, hurrenez hurren, 1.200 bertsozaleren aurrean, dute Zarauzko Aritzbatalde kiroldegian. Datorren igandean Tolosan jokatuko da bigarren finalaurrekoa.

Gipuzkoako Bertsolari Txapelketak hurrengo asteburuan izango du segida, finalaurrekoetako bigarrenarekin. Igandean, Tolosako Usabal kiroldegian izango da saioa, Beñat Gaztelumendi, Beñat Lizaso, Iñaki Apalategi, Nerea Elustondo, Oihana Iguaran eta Unai Agirre bertsolariekin.

Finala abenduaren 19an izango da, Ilunben.


MaskaraDa arrakastatsua

Irurtzungo kiroldegia leporaino bete zen larunbatean. Irurtzun bertako, Sakanako eta Iruñerriko jendetza bildu zen Orritz-Iskidi talderen Maskara-da ikuskizunaz gozatzeko. "Inguruan zeuden barnetegietatik ere irteera egin zuten Irurtzunera" jakinarazi zigun Iosu Royok. Ederki aritu ziren 25 dantzariak. Atzeko oihalaren babesean ere lan handia egin zuten teknikariek. Orritz-Iskidiko kideak pozik geratu dira egindako lanarekin eta ikusleen erantzunarekin. "Hasieratik sartu ziren ikuskizunean eta gurekin parte hartu zuten" adierazi zuen Iosuk. Ikuskizunari amaiera emateko, jentilekin batera dantzatu eta jolas egin zuten ikusleek. Irurtzungo taldeak ikuskizuna beste herrietara ateratzeko prest dago.


Dantzaz dantza, jai egun handian

San Gregorio eguna ohiturari eutsiz ospatu dute berriatuarrek. Eguerdiko mezaren ostean, herriko Sarats dantza taldearen emanaldiaz gozatu dute plazan eta Menbidarren frontoian.Santuaren eguna tradizioari eutsiz ospatu dute berriatuarrek. Eguerdiko mezaren ostean, Sarats dantza taldekoen emanaldiaz gozatu zuten atzo udaletxe aurreko plazara bertaratu zirenek.Dantzari dantzagaz hasi zuten saioa, eta, ondoren, hamaika dantza etorri ziren, arku dantza, txulalai, polka pike eta sardineren dantza, besteren artean.Euriak, baina, saioa frontoira lekualdatzea ekarri zuen. Bertan, dantza tradizionalei dantza modernoagoek hartu zieten lekukoa. Esate baterako, Gatiburen Aske maitte, aske bizi eta Gure Esku Dago-ren kanta ezagunekin koreografia dotoreak egin zituzten, frontoian zeudenak aho zabalik utziz.Arratsaldean, berriz, Umeen Pala Txapelketa mistoa eta Mus eta Briska txapelketak lehiatu zituzten.Atzokoa jai eguna izan zen, sangregorioetako egun lasaienetakoa, eta asteburuari begira daude jada herritarrak. Barikutik domekara, musika, dantza, bertso eta herri kirol saioak egongo dira. Zapatuko Paellada egunean, gainera, katalanen bisita jasoko dute.Kataluniako Viladamatteta Berriatua senidetzeko bidean lehen pausoa emanez, harrera instituzionala egingo diete eguerdian. Beraz, katalanek bertatik bertara probatuko dute udalerriko jai giroa.GababusaZapatuko kontzertuak ikustera joan edota parranda egin gura dutenentzat, Gababus zerbitzua egongo da.Joaneko zerbitzuari dagokionez, 21:30ean aterako da Munitibartik. Ondarroatik garraio publikoa erabiltzeko gomendatu dute. Bueltarako autobusak 02:00etan, 04:00etan eta 05:30ean irtengo dira Lea Ibarrarantz zein Ondarroarantz. Gababuserako txartelak eskuratzeko azken eguna da bihar; 13:00ak arte jaso daitezke, eta ohi legez, Munitibarko eta Aulestiko udaletxeetan daude, eta ondarrutarrek Turismo Bulegoan hartu beharko dituzte.


Igandean Irañetarako errepidea moztuta egon zen


Puntuak batzeko aukera ona asteburuan

Gauzak horrela, sailkapen nagusiko 13. postuan dago Lakuntzako taldea, 13 punturekin. Pamplona da liderra, 32 punturekin. Zubiaren bueltan atzera ere martxan jarriko dira futbol taldeak. Orain arteko bidea alde batera utzi eta sailkapenean gora abiatzeko aukera ona dute datorren asteburuan: 6 punturekin sailkapena ixten duen Subiza taldea hartuko du etxean Lagun Arteak. Erregional maila. 3. multzoa6 puntu garrantzitsu batu ditu Altsasuk11. jardunaldia: Castillo de Tiebas 0 - Altsasu 1 / Arenas Ayegui - Etxarri Aranatz bertan behera. Atzeratutako partida: Beti kozkor 0 - Altsasu 1Garaipen garrantzitsua lortu zuen Altsasuko taldeak azaroko azken jardunaldian. Sailkapen nagusian parez pare zuen Castillos de Tiebasen zelaia bisitatu, eta 0-1 hartu zuen mendean. Bestalde, joan zen asteburuan atzeratutako partida jokatu zuen Altsasuk Lekunberrin. Arratsalde hotz eta euritsuan, parez pare ibili ziren partidako lehen zatian. Bata zein bestearen erasoek ez zuten golik ekarri. Bigarren zatian etorri zen altsasuarren gola. Davidek sartu zuen etxeko atezaina gaindituta. Jokaldiak lekunberritarren haserrea piztu zuen, atezainaren gaineko falta ikusi baitzuten. Baina epaileak ez zuen halakorik ikusi. 0-1ekoarekin 3 puntuekin itzuli ziren etxera altsasuarrak. Bi garaipen horiei esker bere postua indartu du Altsasuk: sailkapen nagusiko 8. postuan dago 15 punturekin. Gazte Berriak taldeak jarraitzen du 3. multzo honen gorenean, 28 punturekin. Etxarri Aranazko taldea Arenas Ayegiren aurka jokatzekoa zen, baina bertan behera geratu zen partida. Beraz, 18 punturekin jarraitzen du. Astebeteko atsedenaren ondoren, 12. jardunaldiak norgehiagoka garrantzitsuak ekarriko dizkie talde sakandarrei: Altsasuk sailkapen nagusian orpoz orpo duen Ondolan taldearen zelaia bisitatuko du. 14 punturekin 9. postuan dago, Altsasuarren atzetik. Etxarri Aranazko taldeak, berriz, liderra, Gazte Berriak taldea hartuko du etxean. Elomendiko futbol txapelketa. 11. jardunaldia: Rajatabla 3 - Elomendi 3 / The Beltzak 1 - Zaldua 8Zalduaren gol festaAurreko asteburuan Elomendiko futbol txapelketako 11. jardunaldia jokatu zen. Izurdiagako Rajatablak hiruna berdindu zuen Elomendiren kontra. Arakilgo Zalduak, aspaldiko partez, jardunaldi borobila izan zuen, The Beltzak taldeari 1-8 irabazi baitzion. Gauzak horrela, Unziti da liderra, 21 punturekin. Rajatabla 11.a da, 9 punturekin eta Zaldua 13.a, 6 punturekin.


Hiesa dutenen arretari eusteko eskatu die Jaurlaritzak inguruko herrialdeei

Osasun txartela kendu dieten gaixo batzuk EAEra etortzen ari direla salatu du Osasun sailburuordeak

Espainiako Gobernuak osasungintzan ezarritako murrizketa batzuen albo ondorioez ohartarazi du Eusko Jaurlaritzako Osasun Sailak. Azken astetan hainbat erkidegok gaixotasun kronikoentzako botikak ukatu dizkiete osasun txartela kendu dieten pertsonei, adibidez, paperik gabeko etorkinei. Hiesa duten pertsonei buruz hitz egin du, zehazki, Jesus Maria Fernandez Osasun sailburuordeak. Erabaki hori hartu duten erkidegoei atzera egin dezatela eskatu die.

Botikak ez jasotzearen ondorioz hiesa duten gaixo batzuek Arabara, Bizkaira eta Gipuzkoara jo dutela jakinarazi du Fernandez sailburuordeak, Hiesaren Aurkako nazioarteko Eguna dela-eta egingo diren ekintzen aurkezpena baliatuta. Espainiako Gobernuak agindutako murrizketen ondorioz, «milaka» pertsonari osasun txartela kendu diotela ekarri du gogora. Ordea, horrek ez du esan nahi behar dituzten botikak jasotzeko aukera kendu dietenik, eta «ardura» eskatu du. «Gaixotasuna dutenen bizia babesteko funtsezkoak dira botika horiek, baita gizartean birusak duen presentzia txikitzeko ere».

Fernandezek azaldu du Eusko Jaurlaritzak banaka aztertzen duela kasu bakoitza, eta, egoki ikusten badu, pertsonaren «jatorri familiar edo sozialera» jotzen duela botika horiek eman ahal izateko. Halaber, gaineratu du Eusko Jaurlaritzak ez duela Espainiatik heldutako gaixoak artatu nahi. «Ez dugu Espainiako GIBdunen ospitalea izan nahi». Hori dela eta, sexu bidez kutsatzen den gaixotasuna duten pertsona guztiek sendabidea doan jasotzeko eskubidea dutela aldarrikatu du.

Erkidegoen eskumena

Espainiako Osasun Ministerioaren Hiesaren Aurkako Planeko zuzendari Olivia Castillok nabarmendu du orain arte botikak jasotzen zituzten pertsonek aurrerantzean ere jaso egin behar dutela. Espainiako Senatuak hori eskatzen zuen mozio bat onartu zuela azaldu du, eta hori betetzeko ardura erkidegoena dela esan du. Dena den, botikarik gabe geratzen ari diren pertsonak daudela onartu du, baina gaur egun zenbat diren esaterik ez dagoela.

Fernandezek jakinarazi du beste erkidegoetatik heldutako pertsonak «ezohiko kasuak» direla, baina heldu direnen eta helduko direnen datuak biltzen ari direla aurreratu du. Datu bilketa horren helburua da, etorkizunean, pertsona horien jatorrizko erkidegoei botikak ordaintzeko eskatzea. Fernandezek jakinarazitako datuen arabera, GIBa duen gaixoen bakoitzaren urtebeteko tratamenduak 10.000 euro inguru balio ditu.

Eusko Jaurlaritzak mintegi bat egin du hiesaren eta teknologia berrien arteko harremanaz hitz egiteko. Teknologia berrien bidez nahi duenak gaixotasun horri buruzko informazio anonimoa jasotzeko aukera du. Alde horretatik hiru egitasmo abiarazi ditu Jaurlaritzak, gizartearen sektore ezberdinetara heldu ahal izateko.


Hiritar Merezimenduaren Dominetarako bost proposamen onartu ditu udalak

2018ko sarituak. (Argazkia: Inaxio Esnaola)

Donostiako Udaleko Bozeramaileen Batzordeak bilera egin du eguerdian Hiritar Merezimenduaren Dominetarako proposamenak adosteko. Bost dira onartu dituztenak, eta orain osteguneko udalbatzarrean berretsi beharko ditu Udalbatzak.

Hona hemen onarturiko bost proposamenak:

Eragin elkartea, 53 urtez kulturaren alde egindako lanagatik, bereziki emakumezkoen gauzatze pertsonalaren esparruan.

Elizaran ikastetxea, hezkuntza munduan daramatzan ehun urteotan, milaka donostiarren lanbide heziketa erreztu duelako.

Ancora elkartea, hiriko ondare urbanistikoaren alde egiten duen lanagatik.

Hazi eta Ikasi boluntarioez osatutako hezkuntza elkartea, 7 eta 14 urte bitarteko familia behartsuetako umeei gertuko laguntza eskainiz egiten duen lanagatik.

Gaztetxo Antzerki Taldea, duela 20 urtez geroztik, antzerkigintzak egin duen lanagatik, guztira hamasei musikal taularatu dituztelarik.

Paul Zubillaga medikuak, Ponsol Etxeak, Izan Norbera fundazioak, Intxaurdi Kirol Elkarteak eta Donostia Gimnasia Erritmikoa jantzi dituzte aurtengo Hiritar Merezimenduaren Dominak.


AEBetako soldadu bat hil eta beste 44 zauritu ditu Irakeko erresistentziak Bagdaden

AEB Amerikako Estatu Batuetako soldadu bat hil eta beste 44 zauritu ditu Irakeko erresistentzia armatuak Bagdad mendebaldeko estatubatuarren Seitz gune logistikoari mortairuz eraso egin ostean. AEBetako armadaren bozeramaile batek adierazi duenez, bederatzi mortairu bota dituzte egoitza militarraren aurka, eta zaurituak erasoa gertatu den lekuan bertan artatu dituzte eta beste zenbait AEBek Bagdaden duen erietxe batera eraman dituzte.

Irakeko erresistentzia armatuak eraso dion egoitza Saddan Husseinen jauregia zen, eta Konferentzia Jauregiaren alboan dago; koalizioko indarrek erabiltzen dituzte orain inguruko eraikin guztiak.

Pentagonoaren arabera, AEBetako 345 soldadu hil dira dagoeneko George W. Bushek iazko maiatzaren lehenean gerra amaitu zela iragarri zuenetik.


Biharkoa Aizkotzar elkartearen eguna da

2005. urtean elkartea mustu zenetik, apirila aldera egitaraua prestatzen du Aitzkozar elkarteak bere eguna ospatzeko. Aurtengoaren garaia iritsi da, bihar ospatuko du aipatu elkarteak bere eguna. 35 bazkide inguru dira egun elkartean, baina ospakizunetan ez dira bakarrik egonen. Izan ere, Sakanako elkarte guztiak gonbidatu baitituzte, pertsonalki edota elkarte bezala parte har dezaten.Aurreko urteetan bezala, egunari esanahi berezi bat gehitu nahi izaten diote elkartekideek. Hala, aurtengo Aitzkozar elkartearen eguna "Euskal Herriko nazio eraikuntzaren edozein arlotan lan egin eta egiten dutenen aldeko pertsonak, giza-talde eta elkarteen ohorez" ospatuko dute. Hori dela eta, elkarteak izena hartzen duen herriko dermioko tokian Imanol Arrieta eskultoreak egindako oroigarria jarriko dute. Egitaraua10:00etan Beheko basoko, Aitzkozar aldera irteera.11:00etan Euskal Herriko nazio eraikuntzaren alde diharduten giza talde, elkarte eta pertsonen ohorezko monolitoaren mustutzea.13:30ean Elkartean auzatea. Altsasuko kale kantu taldea. Haurrentzako kilikilak eta japoniar bonbak.15:00etan Bazkaria. Arratsalde osoan, triki-martxa, Askondoko Xabierrekin.20:00etan Auzate, menduafaia24:00etaraino Musika dantza Lakuntzako dj batekin.


Gizon bat atxilotu dute Barakaldon, bikotekide ohia jotzeagatik

42 urte ditu atxilotuak.

Eusko Jaurlaritzako Segurtasun Sailak eman du gertatutakoaren berri. 42 urteko gizonezko bat atzeman du Ertzaintzak genero indarkeria delitu bat leporatuta, bikotekide ohiari eraso egin diolakoan. Emakumea erietxean artatu dute.

Atzo arratsaldean gertatu zen erasoa, 17:00 aldera. Ertzaintzak abisu bat jaso zuen, Barakaldoko etxebizitza batean andre bat jo zutela-eta. Bertara joan ziren poliziak, eta zaurituta ikusi zuten emakumea. Hark jakinarazi zien bikotekidea joan zitzaiola etxera eta, eztabaidan aritu eta gero, kolpe ugari eman zizkiola gizonak. Mehatxu ere egin zion.

Ertzaintzak ordu batzuk geroago topatu zuen biktimaren bikotekide ohia, eta atxilotu egin zuen.


Foruko Udalak Kantaleko bihurgunearen gune arriskutsua ekiditeko bidegorriaren zati berria amaitu du

Elexalde eta Kantale batzen dituen bidegorriaren zati berriaren lanak amaitu berri ditu Foruko Udalak. Bide berriak 177 metroko luzera du, eta bi auzoak barnealdetik batzen ditu, Forua eta Busturia arteko oinezkoentzako zein bizikletentzako bideari jarraipena emanez.

Hori horrela, amaitu duten zati berriagaz “bidean ikuspena hobetu eta bide segurtasuna irabazi” egin dutela azaldu du udalak. Izan ere, obrak egin aurretik Kantaleko bihurgunea gune arriskutsua zen bertatik igarotzen zirenentzat. Tarte berria hori ekiditeko helburuagaz sortu dute.

Eskualdea lotzeko bidea. Gainera, egindako lanekin bidegorriak Elexaldeko iparraldea Foruko erdiguneagaz lotu dute. Horrek asmo handiko beste proiektu batekin harreman zuzena duela azaldu dute udaletik. Zehazki, Gernika-Lumoko Tiloetako ibilbidea Foruagaz lotu gura dute modu horretara.

Mikel Magunazelaia Foruko alkatearen berbetan, “gure bidegorria asko erabiltzen dute forutarrek eta baita eskuadeko herritarrek ere. Ibilbide atsegina da, irisgarria, eta bere irisgarritasuna eta segurtasuna hobetzea beharrezkoa zen Kantaleko puntu baltza gaindituz. Gainera, herriko erdiguneagaz lotura zabaldu da. Udaletik irtenbide onena bilatzeko lan egin dugu eta emaitzagaz pozik gaude. Guztiok aisialdi osasungarriaz gozatzearen alde egiten dugu Foruan”.

Aparkalekuetan ere irabazi egin dutela nabarmendu dute. Egindako obrekin guztira “hamar aparkaleku” berri sortu dituzte; horietako bat mugikortasun murriztua duten pertsonentzako da.

Bidegorria luzatzeko lanek 98.000 euroko aurrekontua izan dutela zehaztu du udalak. Horietatik 22.820,68 euro Bizkaiko Foru Aldundiak emandakoak izan direla adierazi du, Azpiegiturak Programaren barneko diru laguntza modura.


Laudioko Udala: "Ez dira pozoi indartsuekin parkeak fumigatzen ari"

Prentsa oharra zabaldu du Laudioko Udalak parkeen harria zabaldutako zurrumurru bat gezurtatzeko. Whatsapp eta sare sozialen bidez hedatu da gezurra. "Ez dago horregatik gaixotutako txakurrik", adierazi du alkateak.

Sare sozialetan txakurrak partekeetatik ez paseatzeko mezua hedatu da Laudion. Zurrumurruaren arabera, koronabiruserako pozoi oso indartsuekin ari dira fumigatzen haurren parkeak. Ander Añibarro alkateak prentsa ohar bidez gezurtatu du gertaera. "Covid-19 gaixotasunaren hedapena gelditzeko nahitaez bete beharreko neurri ugari hartu dira. Lasaitasuna eta erantzukizun indibiduala eskatzen ditut egoera kolektiboa hobetzeko, alarma egoera honetatik lehenbailehen ateratzeko".

Hala, egoeraren larritasunaz jabetzeko eskatu die herritarrei, eta osasun eta segurtasun agintariek ezarritako gomendioak errespetatzeko: "Garrantzitsua da etxetik ez irtetea, eta udaltzaingoaren esanak uneoro jarraitzea".

Gezurtatutako mezuan txakur baten ondoez egoera aipatzen da, ustezko gai toxikoaren ondorioz:


Hernaniarrek lider jarraitzen dute 62-55

irabazita

Aloña Mendi taldea gainditu zuen Hernaniko senior taldeak larunbatean, 62-55. Oñatiarrak laugarren sailkatuak ziren, baina Hernanik lidertzan zergatik dagoen erakutsi, eta garaipen bikaina lortu zuen. Horren ondorioz, Hernaniarrak lider izango dira beste astebetez.


Podiumean hasi dute denboraldia txirrindulariek

Mikel Azkuek eta Naia Urbietak hirugarren eta bigarren amaitu zuten Hondarribiako lasterketa, hurrenez hurren. Hemen Arritxu Iribarren kronika: Viveros San Anton-ZTEko ziklista gazteenek eguraldi txar-txarrarekin jokatu zuten denboraldiko lehen froga. Alebinetan Mikel Azkue hirugarren sailaktu zen eta Mikel Manzisidor 25. izan zen. Bost kilometro osatu zituzten txikienek Hondarribian; infantilek berriz 11,9 km. eta hor taldeko onena Gaizka Gurrutxaga aizarnazabaldarrra izan zen, bosgarren postuan. Unai Sasiain 30. izan zen eta Naia Urbieta 32. Nesken artean bigarrena izan zelarik Urbieta. Datorren larunbatean Hernanin izango dute hitzordua. Junior mailakoek Eibarren hasi zuten denboraldia eta Gorka Etxabek lasterketa oso ona egin arren, atzean bukatu zuen azken mendatearen igoera amaieran txakalaldia izan baitzuen eta lehenengoekin joanagatik, ezin izan zion eutsi egoerari eta amaitzea nahikoa izan zuen, azkenean 69. sailkatu zen. Jon Agirre bikain bere lehen lasterketan 78 kilometroak osatu eta San Migel igota pozik zen 73. postuarekin. Haritz Eizagirre 81. sailkatu zen. Datorren igande arratsaldean izango dute denboraldiko bigarren laskerketa jubenilek. Eider Unanuek (Caja Rural-bidebide) Eibarren parte hartu zuen baina ezin izan zuen lasterketa amaitu. Eider Manzisidorrek berriz Ibaetan parte hartu zuen baina ez zen finalerako sailkatu. Aitor Olaziregik (Hyundai-Caja Rural-Niessen) Ereñon bertako Lehendakari Txapelketako lasterketan parte hartu zuen; eguraldia negu-negukoa izateaz gain, ibilbidea oso-oso […]


Arriarandarrek Auzolan Eguna antolatu dute irailaren 22ko goizerako

Hilaren 22an Auzolan Eguna egingo dute Arriaranen. 08:00-etan, plaza eta elkarte ingurua txukunduko dute; 12:00etan, indarberritzeko mokadutxoa hartuko dute eta 14:00ean bazkaria izango du. Bazkarirako izena eman behar da Intxaurpen.


Ostegunetako pelikula: El Desconocido

Soraluzeko Udaletxeko Kultura Sailak antolatuta, ostegun honetan, El Desconocido filma emango da antzokian.

Kiroldegiko antzokian, gaueko 21:00etan, Dani de La Torre Zuzendariaren El Desconocido pelikula ikusteko aukera izango dugu, Ostegunetako pelikula zikloaren barruan.

Sarrerak egunean bertan erosteko aukera egongo da (1€).


Obamak aurrezteko neurriak eta zerga gehiago proposatu ditu 2013rako

Obamaren hitzetan, bere aurrekontuak defizita 4 bilioi dolarretan murriztu nahi du 2022 urte bitartean; horretarako, "murrizketa zailak, baina erabat beharrezkoak" egin behar direla esan du.

Obamaren hitzetan, AEBetako ekonomiak manufaktura sektorea, energia berriztagarriak eta langile kalifikatuak prestatzeko hezkuntza eskuragarria bultzatzen jarri behar du arreta.

Azaroko hauteskundeetara aurkezteko asmoa duela iragarri ondoren, presidenteak adierazi du bere aurrekontuaren helburu nagusia defizita 4 bilioi dolar murriztea dela 2022 urte bitartean. Horretarako, "murrizketa zailak, baina erabat beharrezkoak" egin beharko direla onartu du.

Halaber, Barne Produktu Gordina aurten % 2,7 haztea espero du, eta 2013an, % 3 egitea.

AEBetako presidentearen ustez, ezin dira errepikatu krisi ekonomikoa eragin zuten akatsak.

Besteak beste, Defentsarako aurrekontuan aurreztuta (850.000 milioi dolar) eta zerga gehiago jarrita, Gobernuak 800.000 milioi dolar prest izan nahi ditu enplegua sortzeko eta herri-lanetan inbertitzeko.

2013rako aurrekontuetan guztira 3,8 milioi dolarreko gastua aurreikusi dute, eta diru-sarrera handienak dituztenei zergak igotzea eta urtean 250.000 dolarretik gora irabazten dituztenei George W. Bush presidentearen Administrazioak (2001-2009) onartutako zerga-murrizketak bertan behera uztea.


Barkamenaren balioa

Hau irakurri dut Twitterren: “Top 5 de las palabras más complicadas de pronunciar en castellano: otorrinolaringólogo, desoxiribonucleico, paralelepípedo, ovovíparo y…PERDÓN”. Itzela iruditu zait. Izan ere, barkamena eskatzea da gizakioi gehien kostatzen zaigun gauzetako bat; batez ere, eskaera zintzoa bada eta autokritikan oinarritutako hausnarketaren fruitu, hau da, zerbait gaizki egin izana onartzen badugu.

Euskal gizartean ziklo bat ixten ari gara indarkeria politikoari dagokionez. Etorkizunera begiratu nahi dugu, eta guztion artean bizikidetza integratzailea, errespetuan oinarritutakoa, eraiki. Horretarako, baina, komeniko litzake atzera begiratzea, izandako jarrerak berrikustea eta gaizki egindakoak onartzea. Eta benetan zerbait gaizki egin genuela ondorioztatuz gero, barkamena eskatzea. Ederra izango litzateke hori. Batzuek diote barkamena eskatzeak kutsu erlijiosoa duela, kontu intimo eta pertsonala dela.

Dena den, nire ustez, zentzu publikoa ere badu, eragindako kalteak eta bidegabekeriak publikoak izan baitziren. Gainera, barkamen zintzoa onuragarria da eskatzen duenarentzat eta ematen duenarentzat. Lehenengoa sendatu egingo da, eta bigarrenak jarrera hobearekin egingo dio aurre etorkizunari. Aurrekoan, jada europarlamentarioa den hautagai bati galdetu zioten okerra izan al zen ETAren terrorismoa. Hark zera erantzun zuen: “Ene, zelako galdera, ez?” Eta onena aurrera begiratzea zela gehitu zuen. Glencree-ko proiektuan parte hartu zuten biktimek manifestu bat sinatu zuten 2012an, eurak biktima bilakatu zituen indarkeria-mota oro bidegabea zela adieraziz. Gauza bidegabe oro da okerra. Han, ETAren, GALen eta poliziaren biktimak zeuden. Horixe da bidea.


Matxinoek Mutassim Gadafi Libiako buru ohiaren semea atxilotu dute

Libiako buruzagi ohiaren semea Sirten, Muamarren jaioterrian, atxilotu dute, familiarekin handik auto bidez irteten saiatzen ari zenean.

Matxinoek Mutassim, Gadafiren semea, atxilotu dute Sirten, Muamar Gadafi Libiako buru ohiaren jaioterrian, matxinadako buruek jakitera eman dutenez.

Mutassim Gadafi asteazken goizean atxilotu dute, familiarekin batera auto bidez handik irteten saiatzen ari zenean.

Hainbat aste borrokan eman ostean, Sirteren zati handi bat hartzea lortu dute administrazioko indarrek; azken egunotan dagoeneko esan zuten Mutassim inguratuta zutela.

Mustah Hamza komandanteak adierazi duenez, Sirteren % 80 kontrolpean dute, eta Gadafiren aldekoek bi auzo (Numero Dos eta Dolar) besterik ez dituzte erresistentzia gune bezala.


Andazarrate-Donostia-Oiartzun egingo dute Giriziako mendizaleek

Girizia Mendi Elkarteak irteera antolatu du asteburu honetarako. Asteburu pasa egingo dute mendizaleek, Andazarrate (Asteasu)-Donostia-Oiartzun ibilbidea osatzeko asmoz.

Larunbatean, 08:00etan aterako dira Haurtzaro Ikastolako aparkalekutik. Autobusez joango dira Andazarratera. Handik abiatuko dira Donostiara. 7-8 orduko ibilaldia izango dela aurreikusi dute.

Igandean, berriz, Donostia-Oiartzun tartea egingo dute. Lau orduko ibilbidea izango da, gosaria barne. Ondoren bazkaria egingo dute, Girizia elkartean.

Ibilaldian parte hartu nahi dutenek bi aukera dituzte, asteburu pasa joatea, edo igandeko ibilaldia egitea.

Lehenengo aukeran parte hartzen dutenek 50 euro ordaindu beharko dituzte. Prezio horren baitan sartzen dira autobusa; afaria, lotarako tokia; gosaria eta bazkaria.

Bigarren aukeran parte hartzen dutenek 20 euro ordaindu beharko dituzte.

Izena ematerakoan 30 euro aurreratu beharko dituzte lehenengo ibilaldiaren aldeko hautua egiten dutenek, eta 10 euro, berriz, bigarrena aukeratzen dutenek.


Gaixotasun kronikoei buruz, tailerra

Osakidetzako Paziente Bizia programaren helburua da gaixotasun kronikoak dituztenek beren burua zaintzen ikastea, eta programa honen barruan, hain zuzen, tailerra antolatu da Hernanin: Nire osasuna biziki zainduz. Otsailaren 14an, asteartea, egingo da aurreneko saioa, 10:30etatik 13:00etara anbulatorioan, eta hurrengo sei saioak asteazkenetan izango dira. Tailerra debaldekoa da, baina izena eman behar da sendagileari edo erizainari esanda, 943 00 65 51 telefonora deituta edo osasuneskola@osakidetza.eus helbidera idatzita.


'Hegoaldearen bide buruan Iparralde'

Euskal Herria besarkatzen duen Iparra Hegoa kultur ekitaldiak 25 urte beteko ditu aurten. Urruñako eta Segurako musikarien arteko topaketa natural hura hilabete luzeko egitarau joria bilakatu da gaur egun. Bereizketa administratiboaren gainetik, egunerokotasunean elkar ezagutzea dute xede.

«Ekiaren ekialdean Ekialde. Sortaldearen sartaldean Mendebalde. Hegoaren bide buruan Iparralde. Eta ni bideen artean lau haizen jabe», idatzi zuen Mixel Etxekopar musikariak Ederlezi pastoralerako. Iparra Hegoa, Seguran (Gipuzkoa) ospatzen den ekinaldia, bidegurutze horretan kokatzen da, bete-betean. Preseski, badira 25 urte musikaren eta kantuaren zirimolak baltsean jarri zituela Segura eta Urruña (Lapurdi). Harrezkero, kurritu duen bide luzean, branleak nola, Euskal Herri osoko esku franko bildu ditu dantzara: urteroko erreferentziazko ekitaldi kulturala bilakatzeraino.«Irudia begian dut beti: gure txarangarekin Baztandarren Biltzarrera joan ginen, 1994. urte hartan. Ondoan jarri zen talde bat, luzaz, guri so. Urte berean, Nafarroa Oinez Altsasun izan zen, eta hor lauzpabortz orenez aritu ginen elkarrekin kantuz. Horrela hasi ginen egun-pasa, trukatzen, Segurako txaranga eta gurea, Urruñako Kuxkuxtu. Poliki-poliki, zerbait gehiago nahi genuela ohartu ginen», oroitu du Beñat Elizondok, Iparra Hegoaren sortzaile lapurtarrak.Hortik aitzina, asteburuko ekitaldi kultural izatea proposatu zioten beren buruari, eta, gerora, bestaz harago, kultur astea. Ongi gogoan du Xabier Albizuk, elkarteko bertze sortzaile gipuzkoarrak: «Iparraldea ez dugu ezagutzen Hegoaldean; beraz, haren ispilua izan behar zuen aste horrek». Izpiritu berean segitzen du elkarteko belaunaldi gazteak ere, Idoia Lopetegi kide gipuzkoar gazteak argitu duenez: «Ez genuen haien [Iparraldekoen] eguneroko bizia ezagutzen, haien egoera euskaraz hitz egiteko, lanak, antolaketa, etxea, zer esan nahi duen espainiar edo frantses estatuaren barnean egoteak... Beharrezkoa da ezagutzea zer aldatu nahi dugun, baina baita zerk elkartzen gaituen ere: hau posible egiten duena euskara da».Aste horretan, hitzaldi eta eztabaida «sakonak» antolatzen dituzte Seguran urtez urte, Lierni Elorza ekinaldiko aspaldiko kideak azaldu duenez: «Beti ardatz hartuta herri hau egiteko elkarrekin zer egin daitekeen».Eneko Bidegain hitzaldien antolaketan parte hartzen duen kide lapurtarrak azaldu duenez, «hondar urteotan Euskal Herriaren artikulaziorako mintzaldiak proposatzen ditugu, herria ehuntzeko. Kontsumorako hitzaldiak baino gehiago, ekimenerako eta parte hartzeko hitzaldi motak dira». Aurtengo edizioa urtemugak berezi egiten duela azpimarratu du Bidegainek: «Ehuntze horretan aritu diren topaketen topaketa bat egin nahi dugu: herrien arteko senidetzeak —Aiherra eta Antzuola, Iparraldearen astea...—. Esperientzien berri emanen diogu elkarri».«Euskal Herriaren muga administratiboaren gainetik», iaz abiatu zuten Euskal Herriko gida, Idoia Lopetegi kide gazteak azaldu duenez: «Euskal Herrian turismoa egiteko, zailtasunak ditugu hizkuntza aldetik, ez baitakigu non hartuko ote gaituzten euskaraz. Erraztu nahi dugu eguneroko mugikortasun hori, jakiteko non topatu euskaraz dakien farmazia, okindegia...». Momentuz, gida hori nola erabili erakutsiko dute; izan ere, 2021erako martxan izatea espero baitute.Hegoaren hegal bustiakHegoak euria dakarren gisa berean, segurarrek eta urruñarrek erein haziak zuhaitza ekarri du: duela 25 urte Seguran (Gipuzkoa) landatu zutena Itsasuko (Lapurdi) gereziondo ederra bilakatu baita egun; ekinaldiaren sinbolo fierra. Albizuk azpimarratu du zein ziren eta diren elkartearen funtsak: «Hegoaldeko nahiz Iparraldeko harremanak sendotzea, kultura ohiturak trukatzea, hurbilpen guneak sortzea eta Euskal Herria osatzeko bidean laguntzaile izatea».Hain zuzen ere, helburuek ez dute gaurkotasunik galdu: «Helburuak kuantifikatu egiten dira askotan, baina gu ez gabiltza eskema horretan: gu kalitatean gabiltza. Orain 25 urte geunden lekuan eta elkarren artean geneukan distantzia eta diferentziak begiratuta, salto kualitatibo handi bat eman dugula esan liteke lasai. Baina bidea oso luzea da, ez da karrera bat».Elorza kritikoago agertu da. Izan ere, Iparra Hegoaren ekarpenari garrantzirik kendu gabe, oraindik egiteko dagoenak kezkatzen du: «Oraindik askoz ere gehiago lortu beharko litzateke, ez bakarrik Iparra Hegoa-tik: gure herri honen joan-etorriak erraztu beharko lirateke, eta urrun ikusten ditut. Benetan eta garbi bi herrialdeen menpekotasun ikaragarria dugu, eta goitik eraikitako gizarte horrek mugatzen gaitu». Horretarako, «mugikortasun nazionala» eguneroko arlo guzietan erraztu beharko litzatekeela erantsi du: jaiotzatik beretik gurasoek haurrak nora eramaten dituzten aisialdi guneetara, eskolara, unibertsitate edo lanbide heziketara, gero lantokia...Bidegainek bat egiten du ikuspuntu horrekin; elkartearen ekarpena «behar-beharrezkoa» eta erreferentzia bilakatua dela badio ere, ohartarazi du ez dela iraultza bat: «Gure harria ekartzen dugu, baina milaka behar dira».Zubi lan horien karietara, gereziondoa ez, baina bai Itsasuko sagarrondoak zituen Baionako Etxepare lizeoa eta segurarren arteko harremana errotu. Duela hiru urte, Seaskako lizeoaren aldeko sagarrondoen salmentaren kanpaina kari, ikasle-irakasleak Seguran gertatu ziren, preseski, Iparra Hegoa ekinaldia izan bitartean. Hain zen «ongi» pasatu, non kanpaina behin bururaturik «zerbaiten falta» sumatu baitzuten, Pello Aranzabal lizeoko hezitzaile eta ateraldiaren bultzatzaileak oroitu duenez: «Batzuek deskubritu zuten Hegoaldean ere bazela Euskal Herri bat; pedagogikoki ere asko ekarri zien: auzolanean eraikitako besta guztiz euskaldun eta parte hartzailea ikusi baitzuten». Orduz geroztik, Iparra Hegoaren egitarauaren barruan, martxoan hiru egunez doaz 50 bat ikasle Segurara. Ez doaz esku hutsik: ikasleek berek kudeatutako ikusgarria daramate. Egonaldian, Segura bisitatzeaz gain, Lazkaoko artxibategia eta Irizar eta CAF lantegiak ere ezagutuko dituzte. «Etorkizuna nahiko oparoa ikusten diot», erran du Aranzabalek.Adarrez adar, egun-pasa abiatu zen ekitaldia kasik bi hilabetekoa bilakatu da gaur egun. Hain zuzen ere, Iparra Hegoa-tik sortu zen Euskal Herriko Mus txapelketak abiatu baitu hilabete honen hasieran egitarau zabala. Bukaera, berriz, apirilaren 25ean izanen da, Baionako Estitxu Robles Arangiz kolegioko ikasleak Bilbora eginen duten ateraldiarekin. Azken horrek eta Zaldibian (Gipuzkoa) jadanik eman duten antzerkiak eta Larresoron iragan asteburuan antolatu duten egunak hausnarketak ekarri dutela esan du Lopetegik: «Iparra Hegoa indartzen ari da, eta hori oso aberasgarria da, baina beldurra dugu handitu ahala bere izaera galduko ote duen. Orduan konturatu ginen gure helburua ez dela Segurako aste hori handitzea, baizik eta Euskal Herrian zehar horrelako ekitaldi gehiago zabaltzea». Horretarako deia egin du: «Benetan oso aberasgarria da, laguntzeko prest gaude».Harri bat uretara jaurtitzeak sortzen dituen uhinen gisan, Iparra Hegoak ondorioak ekarri ditu: Goierriko, Ziburuko eta Urruñako ikastolen sorrera bultzatu baitu elkarteak, bai ere «jaialdi potoloa» antolatzea Urruñan eta Ordizian, Albizuk erran duenez.


Martxoaren 9tik aitzinera pediatra izanen dute Doneztebeko Osasun Zentroan

Hasiera batean titularraren bajaren ordezkapena hilabete batekoa izatea aurreikusi dute, baina epe hori luzatzeko aukera izanen dute.

Malerreka eta Bertizaranako gurasoek pediatria zerbitzua bermatzeko egindako eskariari erantzunez, Santos Indurain Orduna Nafarroako Osasun Kontseilaria Doneztebeko Osasun Zentroan izan zen joan den astean. Bileraren ondotik «dena airean» gelditu zela adierazi zuten gurasoek. Hori baino lehen, 2019ko azarotik pediatrarik gabe egon direla kontuan hartuz eta egoeraren «larritasuna» ikusita, sinadurak ere bildu zituzten urtarrilean, «gure seme-alaben osasuna jokoan dagoenez, konponbide bat bila dezaten eskatzeko». Gaur, berriz, Doneztebeko Osasun Zentrotik jakinarazi dietenez, heldu den astelehenetik aitzinera pediatra izanen dute.


Energia aurrezteko ikastaroa egingo dute merkatariek

Herriko merkatariek, energia aurrezteko jardunaldia egingo dute gaur. Ordizian Merkatari Elkarteak, Udalak eta Eusko Jaurlaritzako industria eta garapenerako departamenduak antolatutako formakuntza saioen barruan egingo dute. Bi orduko saioa izango da, 14:15etik 16:15era, eta Barrena jauregian emango dute. Iñigo Egurrola diseinatzaile eta irakaslea izango dute gidari eta arlo teorikoa eta praktikoa landuko dituzte.

Korrikarekin bat

Bestalde, Ordizian Merkatari Elkarteak ere bat egin du Korrikarekin, eta elkarteko komertzio guztietan, kamiseta bana jarri dute erakusleihoetan, herria girotzeko.


Udal-aurrekontuei ekarpenak egiteko epea, zabalik

Galdetegi bat prestatu du udalak, herritarrek bete dezaten.

Urtarrilaren 22ra arte izango dute Artziniegako herritarrek 2018ko udal-aurrekontuen gaineko iritzia plazaratzeko aukera. Aurrekontu-zirriborroaren gaineko informazioa sareratu du tokiko erakundeak -hemen ikusi daiteke-.

Galdetegi bat ere prestatu dute, jendearen iritzia jasotzeko. Udaletxean edo udal-liburutegian aurkeztu ahalko da orria, eta aukera egongo da baita ere posta elektronikoz bidlatzeko, presupuesto2018.artziniega@gmail.com helbidera.


Babes beharrean dauden umeendako eta gazteendako familia bila

Gipuzkoako Foru Aldundiak hitzaldia antolatu du biharko, martitzena, Bergarako Irizar jauregiko erabilera askotariko aretoan. 15:00etan hasiko da eta 16:30 aldera arte iraungo du. Babes beharrean dauden haurrak eta nerabeak etxean hartzeko prest dauden familiak topatzea dute helburu.

Familia harreraren figura zabaldu nahi dute Gipuzkoan, eta, horretarako, hainbat hitzaldi informatibo antolatu ditu Gipuzkoako Foru Aldundiak. Kanpainaren izena Benetako besarkadak da. Babes beharrean dauden haurrak eta nerabeak etxean hartzeko prest dauden familiak topatzea dute helburu.

Hitzaldian parte hartuko du, besteak beste, Jose Maria Lezanak, Gipuzkoako diputazioko Familia Harrerako eta Adopzioko saileko arduraduna.

360 ume eta gazte

Gaur egun, Gipuzkoan 360 haur eta nerabe bizi dira harrera familiekin. Gipuzkoako Foru Aldundiaren tutoretzapean dauden haur eta nerabe hauei harrera egiteko prest dauden pertsona gehiago behar dituzte. Izan ere, 60 ume eta nerabe daude gaur egun harrera familia baten zain.


Giro ederra Azkorten

Atzo, Santa Krutz eguna ospatu zuen Lasarte-Oriak Azkorteko ermitan. Herritar ugari izan zen urteroko hitzordu honetan. Meza, bertsolariak, herri-kirolak eta musika izan ziren Ttakun kultur elkarteak antolatzen duen erromerian. Haize hotza eta lainoak egon arren, giro ederra sortu zen ermita inguruan.

Lasarteoriatar ugari hurbildu zen Azkorteko ermitan egin zen mezara.

Azkorteko gurutze gure zaindaria, zure oinetan dituzu Lasarte eta Oria”, horrela diote Azkorteko ereserkiko lehengo hitzek eta horregatik, nahiz eta laino ugari izan zeruan, asko izan ziren Azkorteko ermita eta bere inguruetan izan ziren herritarrak.

Hamaikak baino lehen, autobusez edo oinez iritsi eta ermitara sartzen ziren gehienak meza entzuteko lekuaren bila.

Iñaki Aranzadik eskainitako meza Amalur trikiti eta pandero eskolako lagunak eta Alboka abesbatzako kideek girotua izan zen. Bertsoak, euskal doinuak eta agurra ere entzun ahal izan ziren.

Ermitako ospakizuna amaitu eta Biyak Bat erretiratuen elkarteko eta Ttakun kultur elkarteko kideek patata tortila, salda, txorizo, odolki eta haragi egosia prest zuten, erromesek indarrak berreskuratu ahal izateko.

Amalur eskolako lagunek erromeria girotu eta jende dantzan jarri zuten.

Musika, hitza eta kirola

Bitartean, Amalur trikiti eta pandero eskolako gaztetxoek haien doinuez berotu zuten giroa.

Andoni Otamendi eta Zigor Iriondo Lasarte-Oriako Bertso-eskolako kideek ere bertso-saioa eskaini zuten.

Harri-jasotzaileak eta aizkolariak ere lanean izan ziren. Proba ezberdinak ikusi hala izan zituzten erromeriara hurbildu zirenek.

Lehenik Aratz Mugerza eta Jokin Alkizalete aizkolariek ea nork kolpe gutxiagotan egurra mozten zuen jokatu zuten.

Jarraian, Beñat Telleriak 5 jasoaldi egin zizkion 125 kiloko zilindro zaharrari eta Iagoba Otaegik 100 kiloko kubikoan 2 minutuko saioa egin zuen.

Aizkolarien hurrengo lana enborra ahal zuten denbora gutxien moztea izan zen.

Azkenik, proba konbinatua izan zen. Honetan Iagoba-Aratz eta Beñat-Jokin izan ziren bikoteak. Lana 100 kiloko zilindro zaharrari 6 jasoaldi egin ostean, enbor bat moztea izan zen. Mugerza eta Otaegi izan ziren garaileak.

Ospakizunak Amalur-eko lagunen donuekin amaitu zen eta izan ziren dantza egiten animatu zirenak.


Joana Arbaizar: "Aurten oso garrantzitsuak izango dira udalekuak"

Segurtasun baldintza eta neurri bereziekin egingo dira aurtengo udalekuak. Eta berritasunetako bat da udalekuetan aritzeko begiraleek koronabirusaren prebentziorako eta babeserako ikastaro bat egin beharko dutela 'online'. Ekainaren 25ean izango da ikastaroa, 18:00etan, eta Grupo Xabideko Joana Arbaizar izango da gidarietako bat.


Merkea baino merkeago

denboraldi bukaerako azokan

Denboraldi bukaerako azoka egingo da hilaren 13an, larunbata, egun osoz, Atsegindegi plazan, Berriak elkarteak antolatuta. Denboraldia bukatzeko azoka egiten da aldiro eta bertan era guztietako produktuak erosi daitezke, beraz, azkeneko pagotxaren bat erosi nahi duenak aukera izango du datorren larunbatean.

Arropa, oinetakoak, pitxiak...

Herriko jantzidenda, kirol denda, zapata denda, lentzeria denda eta abarrek jarriko dituzte postuak azokan, udaberriko eta udarako produktuekin batez ere. Beraz, aukera zabala izango da inork kapritxoren bat edo mahukaren bat erosi nahi izanez gero.

Berriak-ek antolatua

Berriak-ek, Hernaniko merkatari eta ostalarien elkarteak antolatu du azoka, merkealdia bukatzeko eta dendetan geratzen den materiala saltzeko. Herriko dendariren batek posturen bat jarri nahi izanez gero, Berriak-en bulegora deitu besterik ez du, 943 33 30 49 telefono zenbakira.


Genozidioen eraginei lotuta

Ruandan Kagame presidenteari ia hogei urte gehiagoan botereari eustea ahalbidetu diezaiokeen erreformaren inguruan bozkatuko dute gaur. Burundin "genozidio arriskua" dagoela uste du NBEk.